text:
दिल्ली मे हरकम्पः मिथिलाक प्रसिद्ध उचक्का टोली फेर सक्रिय
किछुए दिन पूर्व मुम्बई सँ दहेज मुक्त मिथिलाक राष्ट्रीय अध्यक्ष एकटा महत्वपूर्ण विचारक संग समाचार पठौने छलाह मुम्बई सँ – ओतय समाजक सब वर्ग आ समूहक आपसी समन्वय सँ कैल जायत महत्वपूर्ण कार्य आर सब कियो एक-दोसर केर कार्य-योजना मे अपन भरपूर सहयोग देता से संकल्प लेलनि अछि।
विगत किछु दिन सँ दिल्लीक मैथिली-मिथिला अभियानी लोकनि मे सेहो हरकम्प मचल अछि – कारण पैछला वर्ष सँ शुरु कैल गेल ‘मैथिली साहित्य महासभा’ केर एक वर्ष पूरा होयबाक दिन २१ फरबरी – २०१६ नजदीक आबि रहल अछि, आर एहि दिन ‘अन्तर्राष्ट्रीय मातृभाषा दिवस’ पर मैसाम-दिल्ली पुनः वार्षिकोत्सव मनायत से पूर्वहि सँ नियारल अछि।
तखन हरकम्प एहि लेल मचल अछि जे दिल्ली देशक राजधानी थिकैक आर सौंसे देशक शरीर केँ जेना हृदय (दिल) सँ रक्त-संचार होएत छैक, किछु तहिना मिथिलाक सर्वाधिक प्रवासी मैथिल समाजक किछु अगुआ लोकनि दिल्लीरूपी दिल सँ मिथिला-मैथिलीरूपी शरीर मे रक्त-संचार करबाक सपना देखैत छथि, मुदा ओ सपना सपनहि रहिकय अकाल मृत्युक वरण करैत अछि ई सुस्पष्ट अछि। आउ, फरिछाबैत छी जे आखिर ई कोन दिल, कोन दिल्ली, कोन सपना, केना अकालमृत्यु, कियैक हरकम्प आदि सच मे कि थीक।
दिल्ली हो, मुम्बई हो, चेन्नई हो, कोलकाता हो – कोनो स्थान कियैक नहि हो, मैथिल समाज आइ सर्वत्र उपलब्ध छथि। कारण सब केओ जनैत अछि जे अपन मूल स्थल पर न कृषि सँ, न उद्योग-व्यवसाय सँ आ नहिये कोनो तरहक रोजगारक अवसर सँ आत्मनिर्भरताक स्वाद मैथिल केँ भेटैत अछि, ताहि सँ हुनकर बाध्यता छन्हि जे ओ सब जतय रोजी-रोटीक संग रहबाक आ धिया-पुता केँ शिक्षा दियेबाक मौका देखैत छथि, सब मोह-माया त्यागिकय आइ ओहि नव स्थान पर रहब शुरु कय दैत छथि। मिथिलाक माटि-पानि-संस्कृति सँ सुसंस्कृत हर मैथिल चाहे ओ कोनो जाति वा समुदाय वा धर्मक होएथ, हुनका देशक सब भाग मे सम्मानसहित स्थान भेटैत छन्हि।
आब विरले अपाटक-चरित्रहीन-अपराधी-गुन्डा-आवारा तत्त्व सेहो एतुका होएत छथि जे दर-दर भटकैत रहैत छथि, ताहू बात सँ नकारल नहि जा सकैत अछि। लेकिन अधिकांश लोक गारियो-मारियो सहिकय केवल अपन जीवनक आधार आर आगूक पीढी केँ शिक्षित बनेबाक जोगार मे सतैत लागल रहैत देखाएत छथि। गोटेक लोक अति विपन्नताक दुसह दुःख सेहो झेलैत अपन जीवनयापन कोनाहू चलबैत रहैत छथि, जखन कि बहुतेक लोक आइ सम्पन्न जीवन सँ अपना लेल समाजो लेल सतैत सार्थक कार्य करबाक लेल उद्यत् रहैत छथि। यैह किछु सम्पन्न समाजिक व्यक्तित्व लोकनि समाज केर हित लेल किछु न किछु डेग उठेबाक संकल्प लैत छथि, समूह व संगठन बनबैत छथि आर फेर उपलब्धिमूलक कार्य होयब आरम्भ करैत छथि। मुदा वर्गीय विभेदक आपसी टकराहट मे मैथिल समाजक संघ वा संगठन बहुत दूर धरि यात्रा नहि कय पबैत अछि आर फेर लोक समाजिकता सँ दूर वैयक्तिक प्रयास सँ नीक-बेजा सोचय लगैत छथि। ई यथार्थ रूप थीक मैथिल समाज – ओ चाहे कतहु हो!
मैथिली भाषा केँ संविधानक आठम अनुसूची मे स्थान भेटबाक चाही ताहि लेल एत्तहि प्रवास पर रहल मैथिलीभाषी केँ जोड़िकय प्रणेता लोकनि दिल्ली सरकार केँ मना लेला आ २००३ मे मैथिली आखिरकार संविधानक अनुसूची मे प्रतिष्ठित भऽ गेल। भारत पर अंग्रेजक बाद अंग्रेजहि समान डिवाइड आ रूल केर प्रवर्तक राजनीतिक विचारधाराक शासन लंबा अवधि धरि रहल, मैथिली केँ कहियो उच्चवर्गक भाषा बनाबैत भाषाभाषी केँ तोड़बाक काज भेल तऽ कहियो मात्र उच्चवर्गीय शिक्षित समाज टाक माँग मिथिला राज्य थीक से कहि राज्यक अधिकार सँ वंचित राखल गेल, तऽ कहियो अकादमीक लौलीपाप दैत मैथिल केँ झुनझुन्ना आ सत्तासुख लेल ऊर्दू केँ बिहारक दोसर राजभाषाक दर्जा देल गेल।
ओ सरकार मैथिली सँ जन्म लेल भाषा सब केँ मैथिली सँ पूर्वहि संविधान मे सम्मानित स्थान देलक, आर एम्हर खुद मैथिल केँ अपनहि भाषा सँ घृणा करबाक परिस्थिति बनबैत सब दिन मैथिल केँ झमाइरते रहल। मुदा संयोग कहू जे भारत मे राष्ट्रवादिताक स्थापना लेल अटल बिहारी वाजपेयी समान दिग्गज साहित्यक स्वाद सँ सुपरिचित नेतृत्व भेटिते भारत मे मैथिली केँ संविधान मे स्थान भेटल, मुदा ओत्तहु कम मसक्कत नहि छल। तथापि डा. बैद्यनाथ चौधरी बैजु केर शब्द मे, जेकर चौका सँ विनिंग शौट लागल ओहि सचिन तेन्दुलकर केँ मैन अफ द मैच भेटल, तहिना मैथिली प्रति पूर्ण सहिष्णुता राखि एकरा आठम अनुसूची मे स्थान देलक राष्ट्रीय जनतांत्रिक गठबंधन आ भारतीय जनता पार्टी नेतृत्व, आर ताहि मे दिल्ली प्रवासी मैथिल केर संघर्ष – मिथिला-मैथिलीक लेल समर्पित चेतना समिति सहित विभिन्न गंभीर कार्य करयवला संघ-संस्था आ एक सँ बढिकय एक दिग्गज महापुरुष अभियानी लोकनि एहि वास्ते लगातार संघर्ष करैत रहल छलाह से सफल भेल।
उपरोक्त सफलताक श्रेय दिल्ली मे आर के सब लेलक से हम ओतेक गहिंर मे नहि जनैत छी, मुदा हाल किछु वर्ष मे ओतुक्का समाज सँ परिचित भेलाक बाद ई जनैत छी जे बस किछेक लोक व पक्ष एखन धरि अपन खुट्टा ठामे पर गारने छथि आर ओ सब भाषाक बाद राज्य लेल संघर्ष कय रहला अछि। वास्तव मे राज्य पहिनहिये हेबाक चाही मिथिला केँ… भाषा सेहो बहुत पहिनहि स्थापित होयबाक चाहैत छल। मुदा ‘डिवाइड एण्ड रूल’ केर सब सँ पैघ टार्गेट कोनो समाज अछि तऽ ओ थीक मिथिलावासी मैथिल समाज।
ओकरा डिवाइड करय वास्ते बेसी किछु नहि करय पड़ैत छैक, एकटा जे कहाबत छैक ‘बुढियाक फूइस’, बस एतबे काफी छैक एकरा सबकेँ डिवाइड करय लेल। आर, ई डिवाइड मैथिल जनमानस केँ दिल्ली मे सब सँ बेसी कैल जाएछ। कारण, दिल्ली मे आइ मैथिलीभाषी करीब ३० लाख मतदाता छथि जे कतेको रास विधानसभा क्षेत्र आर संसदीय क्षेत्रक भाग्य-विधाता मानल जाएत छथि। आब बुझि जाउ, जत्तहि रहतैक सत्ता प्राप्तिक रसदार फूल ओत्तहि मधुमाछीक रानी यानि राजनीति अपन छत्ता लगौतैक, आर वैह फूलक नेक्टर चूसैत-चूसैत राजनीतिक कार्यकर्ता मधुमाछी सब मधु चूसतैक आ तखन मधु जमा करतैक जे मधुपान करतैक बड़का-बड़का बहेलिया सब – जे चारूकात अपन सम्राज्यरूपी जाल यैह छोटका-छोटका कार्यकर्ता सबहक मार्फत पसारने छैक। ओ चाहे भाजपा हो, चाहे काँग्रेस हो, आर आब एकटा नवका दल भेलैक अछि ‘आप’ जे निकैल गेलैक अछि सबहक ‘बाप’… ई सब अपन-अपन जाल सौंसे दिल्ली मे पसारि देने अछि। एहि मे मैथिल माछ सब सेहो फँसल अछि। आब छोटका माछ केँ बड़का माछ खाएत छैक, सब केँ बुझल अछि। तहिना एतय मैथिलो माछ मे बड़का-छोटका मे छत्तीसक आँकड़ा सदिखन देखल जाएत अछि।
पैछला वर्ष मैथिली भाषा ओ साहित्य प्रति सेवाक भाव सँ राष्ट्रवादी विचारधाराक प्रखर समर्थक संजीव सिन्हा द्वारा मैथिलीक दिग्गज पूर्वज स्रष्टा लोकनि – भोलालाल दास तथा डा. जयकान्त मिश्र केर स्मृति मे दुइ महत्वपूर्ण राष्ट्रीय स्तरक पुरस्कार केर घोषणा व मैथिली भाषा-साहित्य प्रति दिल्लीक केन्द्र सँ सेवादानक परिकल्पना संग आरम्भ कैल गेल ‘मैथिली साहित्य महासभा – दिल्ली’। एहि विषय पर काफी तकनीकी विचार-विमर्श मे हम आ संजीव सिन्हा मिलिकय एकटा स्वरूप तैयार करबाक निर्णय केलहुँ।
कानपुर केर मैथिली महायात्रा यानि ४ जनबरी, २०१५ केँ संजीबजी, अमरनाथजी, हेमन्तजी व विमलजी मिश्र द्वारा मोटामोटी तारीख सेहो तय करैत हमरा तैयारी करबाक लेल कहि देल गेल। तदनुरूप हम सब वैचारिक प्रक्रिया उपरान्त आवश्यक प्रारूप पर निर्णय केँ अन्तिम मोहर लगा चुकल रही। आब २१ फरबरी यानि अन्तर्राष्ट्रीय मातृभाषा दिवस पर भाइ संजीव सिन्हा व अमर नाथ झा समान दिग्गज एक्जीक्युटिव ब्रेन, संगहि दिल्ली मे उपस्थित लाइक-माइन्डेड एसोशियेट्स सबहक एक बैसार कय लगभग सब तरहक कार्यक्रम कोना-कोना करब ई तय कय लेल गेल।
निस्सन्देह, अमर नाथ झा संग जतेक सकारात्मक कार्यक्षमता छन्हि तेकर जबाब एखन वर्तमान टोली मे दिल्ली मे आर किनको नहि छन्हि आर जे ई बात बुझैत छथि से हुनकर भरपूर आदर करैत सदिखन नेतृत्वकारीक भूमिका मे हुनकहि आगू रखैत छथि। भगबतीक साक्षात् आशीर्वाद ईहो छैक जे अमर नाथ जी नहि केवल सरस्वतीक कृपापात्र छथि बल्कि लक्ष्मीक सेहो असीम कृपा सँ ओतप्रोत हुनकर आर्थिक योगदान एकमुष्ट कोनो कार्यक्रमक आयोजन पूर्वहि लगानी करबाक कूबत रखैत रहल अछि। बाद मे एक मुट्ठी चाउर भले भैर गामक लागत, मुदा पहिनहिये चेक पर साइनकय ओ भाइटल कार्य जेना दिल्ली मे कोनो सभागारक बूकिंग जाहि पर पचासो हजार केर खर्च अबैत छैक से, कार्यक्रमक संपूर्ण पूर्वाधार केर तैयारी, एतेक तक जे हींग सँ हरैद धरि ओ असगरे संयोजन कय लैत छथि। हुनकर सराहना एहि सब वास्ते जतेक कैल जाय से कम होयत। तऽ २१ फरबरीक आयोजन ओ अपना जिम्मा मे लऽ लेलनि आर सल्लाह-मशवरा लेल हरेक रवि दिन वा आनो दिन जेना – जाहि बातक आवश्यकता होएत छल तेना करैत ओ कार्यक्रम अत्यन्त भव्यतापूर्वक निष्पादन कैल गेल। सब जनैत अछि जे ओहि कार्यक्रम सँ अनेकानेक मैथिल दिग्गज पुरोधा लोकनि सेहो अपन मातृभूमिक कर्ज प्रति सशंक-सचेत भेलाह आर ओ सिलसिला आगुओ बढेबाक वचनक संग प्रतिबद्धता प्रकट केलनि।
बस, किछुए मासक बाद अप्रैल ११, २०१५ केँ विराटनगर मे अन्तर्राष्ट्रीय मैथिली कवि सम्मेलन केर आयोजन हम केलहुँ, ताहू मे हिनका लोकनिक सदेह उपस्थिति तऽ रहबे कैल, अमर नाथ बाबु द्वारा समुचित प्रायोजन यथा स्मारिका छपाइ, प्रमाण पत्र छपाइ, विज्ञापन प्रबंध आर सब केँ समेटकय दिल्ली सँ विराटनगर धरि आयब…. अनेको तरहें अपन लगानी सँ मैथिली ओ मिथिलाक पृष्ठपोषण हेतु सदा पीठ पर तैयार रहब… आर कि चाही…. बाकी हमरा तऽ स्वयं त्रिभुवनपति दानी केर खजाना धरि मैथिलीक काज करबाक लेल सीधे पहुँच रहैत अछि… ई दावी आ अनुभवक संग कहैत आबि रहल छी, तही मे सँ एक स्वयं अमरनाथ ईहो थिकाह से जानू। विराटनगर केर कार्यक्रम सेहो नव उर्जा ग्रहण करबाक बड पैघ स्रोत व साधन प्रमाणित भेल। लगभग १५५ गोट स्रष्टा देश-विदेश सँ विराटनगर मे जुमलाह आर भव्यतापूर्वक कार्यक्रम संपन्न भेल। मैथिली साहित्य महासभा – दिल्लीक दोसर पड़ाव ई रहल से कहि सकैत छी। दिल्ली सँ अमरजीक संयोजन मे संजीव सिन्हाजी, सुनील पवनजी, विमलजी मिश्र भाइ, अखिलेशजी एलाह। मोटामोटी महासभाक उद्देश्यक दिशा मे ई डेग सेहो महत्त्वपूर्ण रहल।
मैथिलीक कीड़ा काटब एकटा नव कहावत रूप मे चलन-चलती मे आबि गेल अछि। संजीवजी होएथ वा अमरजी वा हम वा हेमन्त भाइ वा अन्य कतेको अभियानी लोकनि – साल भैर मे किछु न किछु कार्यक्रम सँ अपन मातृभाषा प्रति अनुराग सहित कार्यक्रमक आयोजन करैत रहैत छी, करैत रहब। हम दिल्ली गेल रही तऽ २४ मई केँ महात्मा गाँधी केर स्मारक पर हुनकहि समान सत्य संकल्पक संग मातृभाषा लेल कार्य करबाक वास्ते एकटा छोट मैथिली कवि गोष्ठीक कार्यक्रम विद्वान् स्रष्टा पंकज मिश्राक मुख्य उपस्थिति मे संपन्न भेल छल। झा महेश डखरामी केर मुख्य प्रस्तुतिक संग विमलजी मिश्र, कमलेश किशोर झा, अमिताभ रंजन, संजीत झा, सुशान्त झा, आदित्य भुषण मिश्र, कुमुदानंद झा, पंकज प्रसुन व अन्य स्रष्टा लोकनिक महत्वपूर्ण उपस्थिति मे ई कार्यक्रम सेहो अत्यन्त सारगर्वित रूप मे संपन्न भेल।
एहि क्रम मे महासभाक घोषणा अनुरूप संजीवजी व अमरजीक इच्छा भेलनि जे एकटा व्याख्यानमालाक आयोजन कैल जाय। ताहि बीच मे मैथिली-मिथिला सहित पुरातात्त्विक महत्व व शोधमूलक कार्य मे सदिखन लागल महाभियानी अमित आनन्द संग दिल्ली मे बैसार सँ महासभा स्रोत व्यक्ति तथा विषय केर चुनाव कए लेलक आर व्याख्यानमाला कार्यक्रमक घोषणा सेहो कय देल गेल। ‘मिथिलाक नारी नहि छथि बेचारी’ विषय पर पद्मश्री डा. उषाकिरण खान द्वारा व्याख्यानमाला राखल गेल जाहि मे अध्यक्षता केने छलीह गोआक राज्यपाल डा. मृदुला सिन्हा। आर एहेन गरिमामयी उपस्थिति सँ एहि कार्यक्रमक आयोजनक संपूर्ण श्रेय हम श्री अमर नाथ झा केँ देबनि। कार्यक्रम भव्यताक संग संपन्न भेल। करीब ३०० गोटक क्षमताक सभागार खचाखच भरि गेल छल आर लोक सब निचां फर्श पर बैसिकय सेहो ओहि कार्यक्रमक आनन्द मे डूबल देखायल छलाह। भरोसा बढैत गेल। निर्णय ओहि दिन लऽ लेल गेल जे १०० सँ ३०० भेल आर आब आगाँ ५०० गोटेक सहभागिता सँ आरो भव्यतापूर्वक २१ फरबरी २०१६ केँ मातृभाषा दिवस मनायब।
मुदा मिथिलाक यज्ञ आ बिना विघ्न पूरा होयत…. ई तऽ राजा निमि केर यज्ञ मे वसिष्ठ तथा गौतम ऋषिक बीच प्रतिस्पर्धा सँ आरम्भ पामर-पामर केर लड़ाई कहाँ रूकयवला अछि। ई तऽ आब बुझू जेना मैथिल केर लेल कोनो क्रीड़ा समान भऽ गेल अछि। व्याख्यानमालाक कार्यक्रम सँ पूर्व नस्तरबाज – धूर्त – ठग – गुन्डा तत्त्व पुनः मैथिली साहित्य महासभा मे सींघ काटय लागल, सींघ शब्द जँ बिसैर गेल होइ तऽ सेंधमारी हिन्दीक शब्द सँ प्रतिस्थापित करैत ओहि घटिया चोर सबहक कुत्सित मानसिकता बुझब। सेंधमारी एहेन भेल जे संजय झा नागदह समान एक मैसाम सदस्य नहि तऽ कोनो मिटींग मे भाग लेलनि आ नहिये हुनका आयोजनपक्ष द्वारा कोनो तरहक भूमिका देल गेलनि।
मुदा एत्तहि सँ बनय लागल हिनकर नाक मे खैंठी आर भैरसक ओहि समय सँ संजय नागदह जी ऐगला कार्यक्रम मे अपन डिजाइन सँ करबाक मानू शप्पथ लऽ लेलनि… एम्हर वगैर कोनो समुचित सुझाव-सल्लाह वा विमर्श केने ओ अपन पूर्वाग्रह सँ ग्रसित भावनानुरूप ‘संस्थापक सदस्य’ रूप मे एकटा अलगे मिटींग करैत कार्यक्रमक रूप-रेखा आदि तय कय लेलनि। एहि दिशा मे हुनका सँ पूछला पर ज्ञात भेल जे डा. भुवनेश्वर गुरमैता, भास्कारानंद आदिक मुख्य वक्ताक रूप मे मैथिली साहित्य लोकक मन मे कोना प्रवेश पाओत विषय पर चर्चा करैत ऐगला मातृभाषा दिवस मनाओल जायत।
संस्थापन पक्षक अमरनाथजी संग पूछला पर ओ अनभिज्ञता प्रकट केलनि। तखन हम संजयजी केर प्रस्ताव केँ पूर्वक नियार व उद्देश्य अनुरूप बनेबाक हिसाबे प्रतिकार कएलहुँ। कहलहुँ जे पहिने ढंग सँ बैसार करय जाउ आ तेकर बाद निर्णय लेल जाउ। संजय जी फेर बात मानि गेल छलाह। लेकिन फोन पर हमरा अमरजी व संजीवजीक ढेर-ढाकी शिकायत करैत एतेक तक कहि देलाह जे आब ओहि दुनु गोटाक नेतृत्व केँ नहि मानल जाएत। हम कहलियैन जे जखन शिकायत होएत छैक तऽ लोक सोझांसोझी बात करैत अछि… आदि। खैर! दुइ दिनक समय मांगि हम बात केँ बुझारत करबाक लेल अधिकार सँ अमर जी केँ अनुरोध कैल जे एक बर हुनकर कन्फ्युजन केँ दूर कैल जाउ। ओ बेचारे हुनका फोन केला आ क्लियर सेहो केला।
मुदा…. अफसोस… ओ क्लियर कि भेल आ कतेक भेल.. से नहि जानि। दुइ दिनक बाद फेर आपस मे कोनो बात पर दुनू गोटे भीड़ गेला। ओतय हम अमरजी द्वारा संजयजी प्रति एक्के बातक रटान जे अहाँ सऽ सभागार तक बुकिंग नहि भऽ सकल… एहि पर बेर-बेर टोकबाक कोनो प्रयोजन नहि बुझैत कनेक असन्तुष्ट सेहो भेलहुँ… मुदा संजयजी अन्त-अन्त मे अपन मनक भीतर राखल पूर्वाग्रह सँ हुनका पर राजनीति करबाक आरोप लगा देलनि आर ओ चैट-ग्रुप छोड़िकय चलि गेलाह।
बाद मे फेर हमरा बारे मे अमरजी केँ कियो जनतब देलखिन जे प्रवीणजी संजयजी द्वारा माफी मांगि लेलाक बादो अमरजी केँ एना बैशिंग नहि करबाक चाही कहबाक सत्य बात हमरा सँ परोक्ष मे कहलखिन जाहि सँ अमरजी काफी दुःखी भेलाह, अचम्भित भेलाह आ हमरा सँ एहि लेल स्पष्टीकरण सेहो लेलाह। संजय जी आब न्युसेन्स भऽ चुकल छलाह आर मैसाम केँ फोड़बाक कूचक्र हिनकर लगभग स्पष्ट भऽ गेल छल। अमरजी हमरा सँ पूछबो केला तऽ हम कहलियैन जे बस एक सदस्यक रूप मे संजयजी केर सङ्गोर लैत आगू बढला सँ होएत छैक… कारण हुनका मे बहुत रोष भरल छन्हि आर एहि लेल समझौतावादी अमरजी नहि बनि सकैत छथि ताहि सँ हुनका इतर कार्यक्रम केला सँ बेसी नीक होयत। हम जे बीच-बचाव कएल से ब्यर्थ गेल… बेकार बीच मे पड़लहुँ एना लागल, सेहो कहलहुँ अमरजी केँ। संजयजी संग सामूहिक वार्ताक थ्रेड मे दिल्लीक वर्तमान अवस्था पर चिन्ता व्यक्त करैत एहि सँ दूर रहबाक निर्णय सुनेलहुँ।
फेर कतय कि-कि भेल, कोना समिति बनल, कोना सभागार तय भेल – ई सब हम नहि बुझि पेलहुँ। संजय जी जे बेर-बेर फोन करैत रहलाह कि हम कि करू, हम साइड भऽ जाउ… आदि ताहि पर हम कोनो समुचित जबाब देबाक अवस्था मे आब नहि रहि गेल छलहुँ। कारण अमरजी केँ हमर ओ बात बेजा लागल छलन्हि जाहिमे हम कहने रही जे संजयजी जखन माफी मांगि लेलनि जे सभागार बुक नहि करा सकलहुँ, तखनहु हुरपेट मारबाक दरकार कि.. मुदा बाद मे संजयजी अपन योजनानुसार दोसरे ठाम सभागार बुकिंग करेबाक समाचार देलनि आर विभाजन सुस्पष्ट देखाय लागल।
हेमन्त भाइ सँ आग्रह कएलहुँ जे अहाँ आब प्रयास करू…. कोनाहू दुनु पक्ष केँ मिलाउ… मुदा ओ बिल्कुल सटीक उदाहरण आ परिस्थिति केँ स्मरण करबैत मिरानिसे केर विभाजन स्मृति करबैत एहि बेर सतर्क छी आ सब बात पता अछि से कहि हमर प्रस्ताव केँ स्वीकार नहि केलनि। तहिना कानपुर सँ अनिल भाइ सेहो मैसेज केला आ बीच-बचाव लेल आग्रह केला… मुदा हुनके पर ओ भार सौंपैत हम एहि मे आरो किछु बाजी से नहि निर्णय कय पेलहुँ।
अमित चौधरीजी सेहो बीच्चहि मे सहिये कहने छलाह जे फोन पर जखन चुगली-चापड़ी कय रहल छथि संजय जी तखन हुनका संग समझौताक कोनो औचित्य नहि बनैत छैक। ओ जे निर्णय करैथ, हम सब अपन बाट पर चलैत रहब। तैयो हम संजय जी केँ समेटैत कार्यक्रम करबाक लेल कहैत बस चुप भऽ गेल रही। मुदा संजयजी द्वारा एकटा गूट तैयार कैल गेल – जाहि मे ओ फोन द्वारा सब केँ अपन पक्ष कहैत अपना तरफ करबाक बात जगजाहिर भेल बुझैछ। अमर नाथ जी केर प्रतिभा केँ सम्मान करबाक बदला हुनका सँ बहुते लोक जरैत अछि ई कोनो नव बात नहि थीक।
हम तऽ ई परिस्थिति आइ कतेको वर्ष सँ झेलैत आबि रहल छी। मुदा आइ केयर डैम टू दोज बैक-बाइटर्स वला नीति पर हम अपन कार्य करैत रहबाक लेल प्रतिबद्ध छी। तहिना अमर नाथ जी सेहो करबाक लेल डेग बढा चुकला अछि जेना अनुभूति भेटल। मुदा संजय जी पर सेहो हमरा एहि बीच मे भरोसा बढि गेल छल। भले दोसर ठाम मुदा ओ सकारात्मक कार्य करेता से बुझय लागल रही। परञ्च काल्हि राति मे ओ किछु एहेन तत्त्व केँ जोड़लाह जे सियार-लोमड़ी समान सब दिन नोक्साने करैत रहल अछि। ताहि सँ हमर जे विश्वास छल ओ छलनी भेल आर गारंटी संग कहि सकैत छी जे ई करता कम आ बिगाड़ता बेसी। आर एहि लेल हिनका क्षमा तक नहि भेटतनि। प्रकृति ओ नियति केर न्याय मे अन्याय आ कूनीति केँ कहियो विजयी बनैत हम नहि देखलहुँ। ई हमर अपन भावना थीक, आर एहि सँ किनको प्रति कूवचन-कूबोल कहबाक कोनो मक्सद नहि, कोनो अभिप्राय नहि। बस!
विभाजनक पूर्व इतिहासः मिथिला राज्य निर्माण सेना
एहि विन्दु पर विस्तार सँ कोनो दोसर लेख मे चर्चा करब। एखन एतबे बुझल जाय जे बिल्कुल वैह टोली एखन मैथिली साहित्य महासभाक विभाजन लेल पूर्ण सक्रियता सँ कार्य कय रहल अछि। कनेकाल लेल हम एहि बात केँ नहि भाँपि सकल रही, लेकिन बाद मे स्पष्ट भऽ गेल जे एहि मे आर किछु नहि बस केवल बदनियत सँ कोनो नीक कार्य केँ खन्डित करबाक कुत्सित मानसिकता टा हावी अछि। आर किछु नहि!!
हरिः हरः!!


c: text/html

text:
केन्द्रीय वित्तमंत्री अरुण जेटली कि हम राज्य सरकार सभक सहमति के इंतजार क' रहल छी। हमरा उम्मीद अछि कि देर-सवेर राज्य सरकार सभक सहमति सेहो एहि विषय पर भेटत। पेट्रोलियम उत्पाद सभ पर जीएसटी लगेबाक फैसला तखने कायल जायत, जखन जीएसटी परिषद मे ऐहिकेँ 75 फीसदी वा तीन-चौथाई बहुमत सँ मंजूर कायल जायत। 115हम संविधान संशोधन मे पहिने सँ ऐहिक लेल प्रावधान कायल गेल अछि, जाहिसँ कुनू भी कानून मे कोनो तरहक संशोधन केर आवश्यकता नहि पड़त।
उल्लेखनीय अछि कि कई राजनीतिक दल व व्यापारिक संगठन सभक दिस सँ ई ऐहिक मांग कैको बेर कायल गेल अछि। केंद्र सरकार कैल्हि स्थिति स्पष्ट क' देलक आओर ई गेंद राज्य सरकार सभक पाला म' फेक देलक। जेटली केँ मुताविक केंद्र सरकार एहने चाहैत अछि मुदा राज्य सरकार सभकेँ एहि पर आपत्ति अछि। संभावना एहि बातक अछि कि एहि मामला पर जनता दिस सँ उठाई बला आबाज यदि बुलंद भेल तँ सरकार क' ई निर्णय लेबा पड़त।

robotstxt: allowed

filter: keep


text:
कान्हा कए पिया मानि कए,
रंगायब एहि बेर जानि कए।
ज्यों करताह जोड़ा-जोडि़ ओ,
त भीड़ब सीना तानि कए।।
रंगायब एहि बेर जानि कए।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
मधेपुरा। 09 जनवरी। सांसद राजेश रंजन उर्फ पप्पू यादवक बेटा सार्थक रंजन केँ दिल्लीक अंडर-23, टी-20 टीम मे एहि सिजनक लेल बिना कोनो मैच खेलना शामिल क' लेल गेल अछि। अपने क' बता दी कि पछिला बेर सेहो मुश्ताक अली टूर्नामेंट मे सार्थक केर चयन विवादास्पद रहल छल। जाहि टूर्नामेंट मे खेलल गेल तीन मैच मे सार्थक मात्र 10 रन बनेना छल। तीन मैच मे सार्थक 5, 3, आओर 2 रन बनेना छल।
दोसर दिस अंडर - 23 मे शीर्ष स्कोरर रही चुकल हितेन दलाल क' रिजर्व खेलाड़ी सभमें जगह भेट सकल अछि। हुनके जगह पर पप्पू यादवक बेटा केँ जगह देल गेल अछि।
ओतहि चयन समिति केँ तीन सदस्य जाहिमें अतुल वासन, हरि गिडवानी आओर रॉबिन सिंह जूनियर शामिल छथि। एहि तीन सदस्यीय चयन समिति क' नीक प्रदर्शन करनिहार किछु खेलाड़ी सभक अनदेखी करब आओर प्रभावशाली लोग सभक बेटा क' जगह देबाक लेल चौतरफा आलोचना केर सामना करे पैड़ रहल अछि। अपने क' बता दी पप्पू यादव मधेपुरा सँ सांसद छथि। हुनकर आधिकारिक नाम राजेश रंजन अछि। पप्पू यादव पहिने राष्ट्रीय जनता दल (राजद) सँ जुडल छला। मुदा आब अप्पन पार्टी जन अधिकार पार्टी बना लेना छथि।


text: पटना। बेंगलुरु क औद्योगिक फर्म कुमार आरगेनिक प्रेाडक्ट्स लि. बोधगया मे 200 करोड़ टका लागत स धान क भूसी स 30 मेगावाट बिजली उत्पादन क यूनिट स्थापित करबाक पेशकश केलक अछिै। एहि संबंध मे कंपनी क प्रतिनिधि आ बिहार निवासी कृष्ण कुमार सिंह व उदयन कुमार सिंह ऊर्जा मंत्री रामाश्रय प्रसाद सिंह क कक्ष मे प्रोजेक्ट रिपोर्ट प्रस्तुत केलाह। कंपनी क प्रतिनिधि सरकार स बोधगया मे 75 एकड़ भूमि आ 1.5 लाख लीटर प्रति घंटा क दर स खपत क लेल पानी क व्यवस्था क अनुरोध केलक अछि। कंपनी क अधिकारी कहलथि जे भूसी स बिजली उत्पादन क अलावा एकर छाई स कास्मेटिक मे उपयोग होबैवाला सिलिका क उत्पादन होएत। एहि स उत्पादित कैलिशियम स टूथ पेस्ट निर्माण क लेल आवश्यक सामग्री क संग औद्योगिक उपयोग मे काम आएत। ऊर्जा मंत्री कंपनी क प्रतिनिधि कए विस्तृत परियोजना प्रतिवेदन उद्योग विभाग कए समर्पित करबाक सुझाव देलथि अछि।


text:
दिल्ली, फरबरी २०, २०१६. मैथिली जिन्दाबाद!!
काल्हि १९ फरबरी नेपाल केर प्रजातंत्र दिवस केर उपलक्ष्य नेपाली प्रधानमंत्री आ नेकपा एमाले केर बहुचर्चित नेता खड्ग प्रसाद शर्मा ओली भारत केर एक सप्ताह धरिक राजकीय यात्रा पर दिल्ली पहुँचि गेला अछि।
एहि बीच दिल्लीक इन्दिरा गाँधी अन्तर्राष्ट्रीय हवाई अड्डा पर हुनका स्वागत करबाक लेल पुरान परंपरा अनुरूप कोनो राज्यमंत्री पठेबाक बदला स्वयं विदेश मंत्री सुषमा स्वराज केर पहुँचब नेपालक कूटनीतिज्ञ द्वारा सकारात्मक रूप मे लेल गेल अछि, मुदा एयरपोर्ट सँ राष्ट्रपति भवन मे अतिथिक तौर पर रहबाक इन्तजाम अनुरूप प्रधानमंत्री ओलीक टोली निकैलते रस्ता मे मधेसी छात्र सब द्वारा कारी झंडा देखाओल जेबाक समाचार सेहो भेटल अछि।
विदित हो जे विगत पाँच मास सँ असन्तोष आ अराजक बनल मधेस केर आन्दोलनक एकटा मुख्य कारण ओली जी केर बोली केँ मानल जाएत रहल अछि।
पुनः ओली जी द्वारा नेपाली राजदूतावास मे आयोजित प्रजातंत्र दिवसक उपलक्ष्य कार्यक्रम मे सहभागी बनय लेल जेबाक कार्यक्रमक समय फेर सँ मधेसी छात्र सब द्वारा राजदूतावास केर समीप सेहो हुनका कारी झंडा देखाओल गेल। ओहि ठाम तैनात सुरक्षाकर्मी द्वारा ओहि विरोध कएनिहार छात्र केँ पकड़ल जेबाक समाचार सेहो नेपाल सद्भावना पार्टीक नेता अनिल झा केर फेसबुक स्टेटस सँ ज्ञात भेल अछि। ओ अपील करैत ओहि सब शान्तिपूर्ण ढंग सँ विरोध प्रदर्शन कएनिहार छात्रक रिहाई केर अपील सेहो कएने छथि।
आइ राष्ट्रपति भवन मे समारोहपूर्वक नेपाली प्रधानमंत्री केँ राष्ट्रीय अतिथिक तौर पर सम्मान देल गेल अछि, एहि समारोह मे भारतीय प्रधानमंत्री नरेन्द्र मोदी सेहो उपस्थित छलाह। बाद मे हैदराबाद हाउस मे दुनू प्रधानमंत्री आ दुनू देशक प्रतिनिधि मंडल बीच औपचारिक भेंटवार्ता सेहो संपन्न भेल अछि।
बाद मे दुनू नेता प्रेस केँ सेहो वक्तव्य दैत अपन-अपन बात रखलैन अछि। के पी ओली कहलैन जे हुनक यात्रा सँ दुनु देशक मैत्रीपूर्ण सम्बन्ध मे आयल खटास आ आपसी असमझदारी केँ दूर करबाक प्रयास कैल जायत। ओत्तहि प्रधानमंत्री मोदी द्वारा नेपाल मे संघीयता तथा संविधान बनेबाक महत्वपूर्ण कार्य मे उल्लेखनीय प्रगतिक प्रशंसा करैत ७००० मेगावाट बिजली उत्पादन करबाक परियोजना पर कार्य चलि रहबाक जानकारी देबाक संग ट्रान्सपोर्ट कोरिडोर एवं अन्य विकासोन्मुख कार्यक चर्चा कैल गेल।


text:
मैथिलीमे बहुत कम कवि छथि जिनका मादे कहि सकैत छी जे ओ 'मैथिलीक कवि' छथि । एखन मैथिलीमे चुट्टासँ शब्द पकड़ि कवितामे सन्हिया क' एकटा अनावश्यक प्रभाव उत्पन्न करबाक चलनिसारि उफानपर अछि ।दिनानुदिन चमत्कृत करबाक प्रयास करय बला कविक सभक लिस्ट बेस नमहर भेल जा रहल अछि । शब्दजाल गढ़बाक हिस्सक बढ़ल अछि । पुरखा सब जाहि वस्तुकेँ दुरूहसँ सरल बनओने रहथि तकरा पुनः दुरूह बनेबाक बाट ध' रहलाह अछि कवि लोकनि । कोनो शब्दमे बिनु भिजने ओकरा प्रयोग क' लेबाक साहस बढ़ि रहलैक अछि । एहना सन परिस्थितिमे श्री आजादक कविता एकटा भरोस दैत अछि । 'चेतना'क स्तरपर श्री आज़ाद बहुत मारुक कवि छथि । छोट-छोट बातकेँ अपन चेतना आ पाठकक चिंतनक उच्च स्तरपर ठाढ़ करब हिनकर विशेष गुण छनि । लगभग 20 टा पोथी प्रकाशित छनि आ 'हम कोसिकन्हाक एकटा कवि' कविता-संग्रह प्रेस गेलनि अछि । ई पन्द्रह टा कविता टटका लिखल छनि । इच्छा भेला उत्तर पढ़ि क' 9304349384 पर कविकेँ नीक-बेजायक जनतब देल जा सकैत छनि ।1. हम कोसिकन्हाक एकटा कवि
जाहि कालखण्डमे
भरनापर विचार
आ बन्हकी लागल कलम अछि
ओही कालखण्डमे
देशद्रोहीक तगमा लेने
हम लिखि रहल छी इन्कलाब
जीह कटाक' पद्मश्री लेबाक होड़मे
किन्नहुँ नहि छी हम शामिल
बरू अहाँ पिबैत रहू आमिल
कोसी-कमलाक चुरू भरि जल
अपन देहपर नहि
मुँहमे लेब
आ गरारा करैत फेकि देब अहाँ दिस
आ जोरसँ चिकरब जिंदाबाद
आ काँपि उठत दिगन्त
आ मारि देब अहाँ हमरा
से मंजूर
हम कोसिकन्हाक एकटा कवि
अपन गति रणमे देखैत छी
चारणमे नहि।
2. जनता कर्फ्यू
पेट डेंगबयबला जनता
पीटि रहल अछि थारी
विरोधकेँ आभारमे बदलि देबाक कलाकारीपर
मुग्ध जुनि होउ भाइ
कुर्सी पर बैसल अछि कसाइ
डिक्शनरीसँ निकालिक' लॉक-डाउन
साटि देलक जनता-कर्फ़्यू ओही संग
यद्यपि कर्फ़्यूक अभ्यस्त रहल ई देश
अवधारि चुकल अछि सायरन
धुइयांक प्रायोजित गंधसँ आब नहि फुलैत छैक दम
अदभुत अछि ई दृश्य जे आन ठाम
नहि देखि सकब कहियो
चिनिया रोगक प्रतिकारमे
चिनिये मोबाइल पर भ' रहल अछि मैसेज टाइप--
'हाथ जुनि मिलाउ ककरोसँ'
सत्ताक व्यापारमे भय एकटा विज्ञापन थिक
मनुष्यताक पहिचानमे बदलि गेल अछि मास्क
ठोर पर पसरल कुटिलताकेँ
कोना परखि सकब आब
कोना बाजि सकब जोरसँ
कोना सोर करब बिपतिमे ककरो
कोरोनासँ बाँचि सकैत छी अहाँ
मुदा चुप्पीसँ नहि
जखन कि विरोधक सभटा अस्त्रकेँ
बनाओल जा रहल अछि बेराबेरी
प्रशंसा करबाक औज़ार
धन्यवाद राजा, धन्यवाद
हम पीटि रहल छी थारी तैयो...।
3. लुतुक
बिसुखल महिंस थिक सत्ता
दुहबाक लुतुकमे बरु तिरैत रहू थन
सोन्हबैत रहू डाबा
ठोकैत रहू सुइया पर सुइया
मुदा दूधक एकटा धार देखबाक सेहन्ता
नहि होयत पूर
दुसैत रहत मुह छाँछी-मटकूड़
खुट्टापर अछि त' करहि पड़त घूर-धुआँ
खोलहि पड़त भिनसर-साँझ
लगबहि पड़त सिंघमे तेल
हाड़ जागल जँ देखत कियो त' होयत हिनस्ताइ
लाजे-पच्छे लगबैत रहैत छी सानी
बिनु नमौने पड़ैत नहि अछि चैन
पियबैत रहैत छी औखद रहरहाँ
रखने छी काँड़
हमरा थारी छुच्छ भात
एकरा आगू गूड़ा-माँड़
बिसुखल महिंस थिक सत्ता
एकरहि निमेरामे गुदस्त भेल नवारी
बुढ़ारी सेहो कटि जायत
तिरैत-तिरैत थन एकर
दूध होइक वा नहि होइक
एकटा अनमना त' अछिये ने...!
4. ग्लोबल वार्मिंग
ग्लोबल वार्मिंगसँ दाहबोह भेल अंटार्कटिका
बदलि-बदलिक' नाम
अबैत रहल समुद्रमे चक्रवात बनि
मुदा हमरालोकनि
जाड़मे गुमारक समाधान ताकि लेलहुँ ए.सी.
झड़की लागल जजातपर उठा देलहुँ कर्ज-माफ़ीक कन्नारोहटि
चाह दुकानक बेंचसँ आगू
बढ़ि नहि सकल विमर्श मुदा
गप्पक खेतीसँ मेटबैत रहलहुँ क्षुधा
जाहि भाषा-साहित्यमे
स्त्री आ दलित धरिकेँ
नहि बनाओल जा सकल अछि विमर्शक मुद्दा
ओहि भाषा-साहित्यमे
जँ कतियायले रहि जायत ग्लोबल वार्मिंग
त' हर्जे कोन छैक यौ प्रणव नार्मदेय
अकादमी बनबौक वा एक आदमी
सेमिनारीय विषय सभसँ आछन्न रहैत छी भेल
आब त' मुद्रोक नहि रहि गेल अछि महत्व ओतेक
तखनो जँ पुरस्कारमे
अटकल छनि प्राण सभक
त' लिखबाक रहिये की गेल अछि प्रयोजन
जनवरी घुसकि गेल मार्चमे
मार्च घुसकि गेल जूनमे
मुदा ठामक ठामहि छथि पड़ल
सकल साहित्यसेवी समाज
यथास्थितिपर करैत आबि रहल छथि राज
यौ प्रणव
ई बुझितो जे एक पन्ना जँ लिखैत छी
त' कटि जाइत अछि गाछ एकटा
तैयो लिखैत छी एहि विश्वासपर---
एकटा कविता हज़ार गाछक हरियरी थिक
पनिसोखा नहि थिक हमर शब्द
विमर्शक खतियान थिक
कहबे करत एक दिन बेंच परहक लोक।
5. धनखौआ
तेरहम मास बीतैत-बीतैत
पाहुन बनि आबि जाइत छल धनखौआ
गामसँ सहटिक' बसा लैत छल अपन बस्ती
माँगल-चाँगल नार-पुआर आ बाँस-बत्तीसँ बनल
नान्हि-नान्हि खोपड़ी सभक आगू
पजरि जाइत छल एकचुल्हिया-दुचुल्हिया
घूरमे पकैत अल्लू आ नबका चाउरक भातसँ
कननमुह भेल कातिक
लागि जाइत छल अगहनक अगबानीमे
जाँत आ ढेकी लग उठि बैसैत छल लगनी
आमा माइक सोखर पसरि जाइत छल
एहि अँगनासँ ओहि अँगना
साँझ होइत-होइत खरिहानमे
सोहरि जाइत छल पाँज
बोनिबला बोझ देखि मुसकि उठैत छल गिरहत
कोन देसकोसक नागरिक छल ई धनखौआ सभ
कतयसँ अबैत छल ई साले-साल
ठेकनायल कोना रहैत छलनि गिरहत सभक गाम
कोना मोन रहैत छलनि एकर-ओकर सभक नाम
कतय निपत्ता भ' गेलथि एकबैग
कतोक बर्खसँ नहि आयल अछि
ई धनखौआ समाज
कियो किछु कहि त' नहि देलकनि
आ कि दिन घुरि गेलनि हुनका सभक
हाँ, सैह भेल होयत किनसाइत
नहि त' मनरेगासँ पतियबैत हेताह मोन
एम्हर
अगहन सेहो फेरि लेने अछि मुह
रब्बी-राइक मोनमे सेहो
आबि गेलैक अछि दूनेती
ओह सत्ते, धनखौआ छलैक त' छलैक धनखेती!
6. कमरसारि
हरिशक नासीमे
ठोकि देल जाइत छल फार
सेरि क' देल जाइत छल तरक
नेहाइपर कुटाइत रहैत छल हाँसू
कोदारिक बेंटमे पच्चर ठोकाइत काल
मुसकि उठैत छल गिरहत
ढेकीक मुसरामे साम लगितहि
गमकि उठैत छल अरबा-अरबानि
मैंयाँ एही लेल जीबैत छलीह दिन गानि-गानि
कुट्टीकट्टाक बेंटमे बाझल रुखान
कनखीसँ कहैत छल चौखटिमे आर पड़त रंदा
खखसि उठैत छल खंती
कहकह आगिमे पड़ितहि
भाथी कियैक हकमैत छह हौ महगू ठाकुर
आ कि पाथर पर पिजाओल जाइत चक्कू
चमकि उठैत छल हँसीमे सभक
खन एहि हाथ, खन ओहि हाथ
कूदफानमे व्यस्त रहैत छल
छेनी, हथौड़ी, चुट्टा
कमरसारि नहि, छल ई गामक खुट्टा
एहि खुट्टामे आइ लागि गेल अछि घुन
आब एतय के ककरासँ माँगत खैनी-चून
ने माल छैक, ने थैरि छैक
ने सरिसो, ने ख़ैरि छैक
एक चोत गोबर लेल
फेकली-फेकली भेल रहैत छथि गिरहतनी
ई त' धनि कही पतंजलिकेँ जे
भेटि जाइत अछि गोंत
छठिक खरना लेल त'
आबिये गेल अछि चुल्हा-चीपड़ी मॉलमे
आमेज़नपर सामा अछि
तैयो गाम हमर गामा अछि
बटाइपर खेत, भाँजपर हर छल
एहीसँ कहियो चलैत सभक घर छल
मुदा आब त' सीर पंचमियोक भ' गेल अछि पंचदान
ठुट्ठ भेल महिखामे हति रहल अछि प्राण
गोधन आ गोपाष्टमीकेँ हथियाय लेलक अछि गौशाला
जाहिमे गाय कम, गैबार बेसी अछि
एक घर कमार अछि एखनो
मुदा गामक टोपे बीमार अछि अपनो
उपटल अछि खेती, बिलटल अछि गाम
कमरसारिक भाथी अछि सटक सीताराम।
7. टिनही चार
मथहटपर कुम्हड़क पँतियानी देखि
ललचाइत अछि सगरमाथा
बर्फ छोड़ि की छैक ओकरा लग
सजमनिक लत्तीसँ छाड़ल सगर चार
लदबद करय लगैत अछि बरखामे
मुदा ताहिसँ की
सखुआ बरोबरि तिल्लैक कोड़ोपर
टेकने रहत पहाड़
मचकल बड़ेरीकेँ अँड़ाचने अछि मानिथम
मुसहनिसँ जँ नहि भसकल रहैत दाबा
त' दुनू कातक कोनियाँ सेहो रहैत उतान
ओलतीक कोनपर एकटा मूड़ी आर
बढ़ि रहल अछि चार दिस
सजमनि उतरितहि चढ़ि जायत कदीमा
मुदा थम्हु भाइ
एहि खेड़हामे नहि रहि गेल अछि जान
पुरना बातपर कतेक गुमान
कोसिकन्हामे कहियो अफरजात रहैक खढ़
आब ने मोथी छैक आ ने पटेर
खढ़हीक अढ़ मे नुआसँ
चौरकाँटी छोड़बैत स्त्रिगनक सेहन्तामे
सन्हियाय गेलैक अछि चदरा
सिमेंटक खुट्टापर टनाइत जा रहल अछि टीन
दू नम्मरक पजेबासँ बनल कुर्सीपर बैसि
पदुराइत छथि गिरहतनी
मुदा कुम्हरौड़ी लेल रकटल छनि मोन
करचीपर सुरुंग भेल लत्ती
चदराकेँ छुबितहि झड़का लैत अछि मुह
रौदक धाहीसँ तबधल
एहि टिनही चारसँ छहोछित्त भेल
कोसिकन्हाक जीवनमे आब
ने कुम्हड़ छैक आ ने कदीमा
सुआइत एहेन जिनगीक नहि भेल कोनो बीमा!
8. लॉकडाउन
जहल काटिक' आयल छी पाँच मास
साँझ पड़ितहि बन्न क' देल जाइत रही वार्डमे
दस बजैत-बजैत बत्ती गुल
बहरिया इजोतक भरसबे मेटाइत छल शंका-लघुशंका
भोरका घंटीक संग छुटैत छल ओछानि
खुजैत छल ताला
चाहक पँतियानीसँ निकली त'
ठाढ़ भ' जाइ प्रार्थनामे
सुरतामे सुर्ती आ आँखिमे प्रेमिकाक मूर्ति लेने
डरे जोड़ने रहैत रही हाथ
फोकला बदाम आ एक ढेकुरी गुड़पर
दाबि लैत रही सभटा सेहंता
घास-पात नोचैत-बिछैत बाजल जहाँ कि बारह
टनटना उठैत छल घंटी
एक लप भातपर
छिड़िया जाइत छल एक करौछ तरकारी
भरि बाटी दालि पिलाक बाद
मरि जाइत छल तरास
हराठसँ छूटल बड़द जकाँ
घुरैत रही थैरिमे आ लागि जाइत छल ताला
कैदी सभक खेड़हामे बीति जाइत छल बेरिया
चारि बजे चाह, पाँच बजे भोजन, छह बजे बन्दी
जेलर महादेव, हमरा सभ नन्दी
तहिया नहि बुझैत रहियैक लॉकडाउन
चेरा फाड़ैत, रोटी बेलैत, कबडी खेलाइत
छनगले रहैत छल मोन
कखन कोन बातपर झड़ि जायत पोन
अजबारले रहैत छल सेल एकटा सदिखन
एक्केटा पत्तीसँ भरि जहलक खोखराइत छल दाढ़ी
हजामकेँ सुनझा देल करी गाल
चिल्लरसँ बाँचब त' खेपि लेब साल
जमानतिक एकटा कागज लेल
लगले रहैत छल उचाट
नाम पुकारलापर दौड़ि जाइ गेटपर
आइ फेर कियो आयल हैत अप्पन
ओहने सन स्थितिमे पड़ल छी आइ
रच्छ अछि जे एहिठाम
नहि अछि जेलर कसाइ।
9. अगिलग्गी
झड़किक' मुइल मालक पतियासँ ग्रस्त पित्ती
धर्मशास्त्रीक ओहिठाम मारने रहथि दड़बड़
उतरीसँ भारी रहनि पतिया
पिपरक धोधरिमे जराओल जयबाक डरे
गछि लेलनि सभटा उनटा-सीधा
डीहपर उठा लेलनि जरसिमन
सुड्डाह भेल घरमे कनमो भरि जँ रहितनि चाउर
त' एतेक नहि दितथि चकभाउर
सिमरियासँ घुरलाह त' बेचि लेलनि नादि
किसानक यैह अंत, यैह थिक आदि
अगिलग्गीक होहकारा सुनितहि
ढारय लगैत छी तुलसीमे जल
नेन्ना रही त' करैत रही चौड़ाक तिरपेच्छन
धुआँनि-धुआँनि भ' जाइत अछि घर
जखन देखैत छी जंगलमे लागल आगि टीवीपर
तुलसीमे ढारैत छी जल मुदा
धधकिते जा रहल अछि ऑस्ट्रेलिया
झड़किक' मुइल अछि जे एतेक जीव-जंतु
के अछि एकर दोखी
ककरा लगतैक पतिया
कोन गंगामे नहेताह ओ
कोन धर्मशास्त्री लग देताह धड़फड़न
अगिलग्गीक होहकारा सुनाइत अछि एतय धरि
चौड़ामे जल दैत-दैत सर्दियाय गेल तुलसी
पित्ती रहथि बाजल--
आगिसँ नहि
पतियासँ मरैत अछि लोक
माल मुइल हम्मर आ अफ़सोच करतैक धर्मशास्त्र
देखलहक अछि एहेन अततः कत्तहु
अगिलग्गीक होहकारामे के सुनलक हमर हुकरब
नादि बेचलोपर सुनैत रहैत छी चुकरब
अँय हौ, केहनो अगिलग्गीमे
कियैक ने जरैत छैक धर्मशास्त्र
की ओहू देशमे जरलकेँ जरबैत छैक एहिना
जंगलक आगिपर
भारी छल
साकिन भेल पित्तीक प्रश्न
पितियानिक हाथक तम्मामे
भरैत जा रहल छल धुआँ!
10. निमुच्छा
पहिल बेर कटौने रही मोंछ
गमछासँ मुह झाँपि घुरल रही अँगना
कनछी काटि घोसियाय गेल रही घरमे
कटने फिरी छीह
मुदा कतेक काल
खाइ बेरमे टोकिये देलक माय--
बाप छौक जीविते
मरकओरमे बदलि गेल छल कओर
राताराती जँ जनमि जाइत मोंछ
आब कोन मुहें बैसब पिता संग दलानपर
पिता नहि छथि आइ
राखि लेल करैत छी मोंछ मुदा कोनो-कोनो बेर
पिताक रहबाक बोध नहि भेल मुदा
मोंछ रहने
एहि खेड़हाक अंत मुदा नहि अछि एहिठाम
एक दिन एक्कहि सैलूनमे
अगल-बगल कुर्सीपर
हम आ पुत्र हमर
कटौने रही मोंछ संग-संग
अयलापर अँगना
कहने रहय माय बिहुँसैत--
दुनू गोटे अनमन
लगैत छें बापे सन निमुच्छा!
11. उधारी
मास बीतैत-बीतैत भ' जाइत छी बेमाक
मकानक किरायासँ किराना दुकान धरि
बुलि अबैत छी अगुरबार
दूध, पान, अखबार पहिलीक प्राते
खटैत छथि जे संग हमर
यथासमय हुनको अदाय
बकियौतामे बकियौता
रहि जाइत अछि लांछन
गारि, श्राप, गंजन छोड़ि किछुओ नहि रहल उधार
सोचैत छी सभदिन--
एहि मास, ओहि मास क' देबनि चुकता
मुदा एकर बादो की ओ लोकनि रुकता
एतबो उधारी जँ नहि ल' जायब संग
कोना मोन रखता ताजिनगी हमरा...!
12. वायरस
जल बोझिक' नहि
बोझ उठाक' भेल रहथि विदा
बोलबम नहि, चीत्कार छनि ठोरपर
कान्हपर कामर राखि
जिलेबिया मोड़ कटैत
चढ़ल जँ रहितथि सुइया पहाड़
त' नहि रहितनि अबिनखेद ओतेक
गोढियारीमे मोड़ि लितथि गोड़
देखितहि दर्शनियाँ उतरि जइतनि ठही
किन्तु ई नहि थिक
सुल्तानगंजसँ बाबाधामक यात्रा
एखन त' हुनकहु कपाट छनि बन्न
गुम अछि चारूधामक सिट्टी-पिट्टी
सरदार बमसँ नहि
सरकार बमसँ भेल छथि तबाह
माथपर मोटरी राखि
सय कोस चलता कि हज़ार कोस
बुझल छनि एतबा जे जयबाक अछि गाम
आयल रहथि कहियो एहने सन जिदपर
तहिया मुदा बस छल, ट्रेन छल
आइ पैर तर पीच छोड़ि किछु नहि
भागल छथि कि भगाओल छथि
गुनधुन मे छथि भरि बाट
कोरोनासँ नहि
पेटमे अलगि रहल फोंकासँ छुटतनि प्राण
लॉकडाउनसँ सकदम भेल एहि समयमे
जत्र-कुत्र देखाय रहल अछि विकास
प्राथमिक स्वास्थ्य केन्द्रपर
इतरायबला गाम
एम्सक रोदना सुनि बन्न क' दैत अछि टीवी
बंद छथि वैह जिनका छनि घर
रस्ता परहक लोक लेल रस्ते टा आस
नहि जानि ई लोकनि
कहियाधरि पहुँचताह गाम
जानि नहि ई बंदी चलैत रहतै कहियाधरि
कहियाधरि खुजतैक घुरतीक बाट
दिल्लीक खेलमे ओझरायल रहताह कहियाधरि
कहियाधरि बुझताह वायरस थिक राजनीति
रंगबैत रहताह भाषण-आश्वासनपर कहियाधरि नह
जानपर खेलाइत रहताह कहियाधरि, कहियाधरि?
13. आगूक बाट
अँगनामे सुखबैत रही मेरचाइ
सुड़सुड़ीसँ तबाह रही दिन भरि
आँखिसँ बहैत रहल नोर कड़ुआइन
रोटीपर गुड़बाक़ लेल नोन-तेल संग
पकौने रही राति
झाँसमे गेल रही माति
तृप्तिक ढेकार संग पीने रही पानि
डीहपर मेरचाइ रोपैत काल
टोकने रहथि बाबा--
कड़ुआहटिसँ भरल रहतह मोन
पछुएतमे केरा, अगुएतमे सुपारी
नहि रोपियह कहियो
एकटा फकरा सुनाक' सम्पुष्टि देने रहथि बाबा
कलक खत्ता लग
केराक पौच रोपने रही मनोरथे
छोड़ने अछि कोशा
तकैत छी हियास भरि
दलानपर सुरूंग भेल अछि सुपारी गाछ
अनने रही हाटसँ चारि बर्ख पहिने
कौखनकेँ सोचैत छी
टारने जँ नहि रहितहुँ टोकार
त' मोन-प्राणक तृप्तिकेँ
भोगि सकितहुँ की एना भ'
कड़ुआइत आँखिमे
केराक मिठाउंस उतरितहि
छट द' भ' जाइत अछि दू फाँक
दाँत तरक छलिया
कटने छी बाट मुदा
बनौने छी बाट आगूक
अयाचीक बाड़ीमे सागे टा नहि
जिनगीक राग सेहो
उपजाओल जा सकैछ भाइ
केरा-सुपारीक संग मेरचाइ!
14. असगर
भोगि रहल छी असगरे रहबाक दंड
झपसी लाधल रातिमे
बेसम्हार भ' जाइत अछि भय
कुकुरमारा लाठीक अछैत
ड्योढ़ी धरि जाइत-जाइत ल' लैत छी थस
धड़कीक गोटी निंघटि गेल रहय काल्हिए
कनेको जँ होइत बुनछेक त' झटकारि दितहुँ डेग
कमानी टूटल छत्तामे भूर अछि बहुत
एतयसँ दुकानो दूर अछि बहुत
तक्खापर राखल अछि
गोटी सभक खलिया पात
उठबैत छी बेराबेरी सभटा
कोनो टा पात जँ कहि दिय किनसाइत-- हैय्या एकटा
लुकझुक इजोतमे
ओछानिपर दैत छी हँथोड़िया
भयसँ सर्द भेल जा रहल अछि देह
कतहु जँ बाँचल रहैत उमेदक रेह
कटल अछि लाइन भोरहिसँ
उड़ि गेल छल ट्रांसफार्मर आवाज करैत
फ्रिज खोलितहि भभकि उठैत अछि घर
भिनकल मोने उठबैत छी पावरोटी
भूखलमे खायलो नहि जाइछ गोटी
से मुदा अछिये कहाँ
एतेक रातिमे कहबैक हम ककरा
दुकानो त' आब नहि होयत खुजल
एही तरहेँ गुनधुनमे
बीति जाइत अछि राति
खेपैत छी दिन एहिना बिनु दोसराइत!
15. वेंटिलेटर पर देश
होमक धुआँसँ भरि गेल अछि आइसीयू
मंत्रजापसँ गर्दमगोल अछि सगर वातावरण
अनुलोम-विलोम, कपालभाति, प्राणायाम
किछुओ टा नहि लेलक सुनबाहि
शवासनक मुद्रामे पड़ल एहि देशकेँ
सुताय देल गेल अछि वेंटिलेटरपर
जोतखी जीकेँ छनि ज्ञानक दाबी--
टिप्पणिमे लिखल अछि औरदा
पहिराय दियनु पुखराज एकटा
गोदानक नहि अछि बेर एखन
सिरमा सोझे लगाओल टीवीमे
शुरू भेल अछि रामायण
अन्तिम अछि उपाय यैह टा
एहि देशक आब रामे रखबार
मंदिर सेहो पास भेल अछि
बनबे करतैक अगहनसँ
के अलगाओत मूड़ी कोर्ट लग
आबि गेलाह अछि राज्यसभामे जज साहब
लग्गीसँ अलगाओल अछि शेयर
रुपयाकेँ बैलूनमे भरिक'
उड़ा देल जायत डॉलरसँ ऊपर
झाँपि देल जायत कोरोना किटसँ
रिजर्व बैंकक दरिद्राकेँ
बीतय दियौ मार्चकेँ एहिना
विपक्षी सेहो शांत एखन अछि
वित्त मंत्रीक तर्क सुनिते
देश खोललक आँखि अपन
चमकैत बजलाह जोतखी जी--
थारी सभ मिलि पिटैत जाउ
दुविधामे अछि ई देश एखन
धुआँसँ मरत कि झरसँ
बाजि नहि होइत छैक डरसँ।


text:
नवका- पुरनका लेख सर्च करु...
मिथिला पेंटिंग केर प्रशिक्षण
आई काल्हि दुनिया भर में मिथिला पेंटिंग के चर्चा भs रहल अछि. संसद तक में एकर जिक्र भेल. आब देश के सभ प्रमुख स्टेशन पर मिथिला पेंटिंग लगायल जाएत. कला प्रेमी सभ सेहो अपन घर... दफ्तर... ड्राइंग रूम में मिथिला पेंटिंग के जगह देबय लागलथिन्ह अ. लोकक बीच मिथिला पेंटिंगक मांग बढ़ल अछि मुदा ई दुखक गप्प अछि जे एहि मिथिला पेंटिंग के बनाबय वाला लोक सभ के संख्या दिन पर दिन कम भs रहल अछि. पहिने हर गाम घर में मिथिला पेंटिंग के बनाबय वाला मिलि जाइत छलाह मुदा आब किछ खास गाम... घर रहि गेल अछि. एहि सभ के ध्यान में रखैत मधुबनी में मुजफ्फरपुर के एमएसएमई विकास संस्थान आओर मधुबनी जिला उद्योग केंद्र के सहयोग सं उद्यमिता कौशल विकास प्रशिक्षण कार्यक्रम के आयोजन कएल जा रहल अछि. मधुबनी पेंटिंग के बढावा देबय के संग- संग एकर मकसद कमजोर वर्ग के लोक में उद्योग के प्रति जागरुकता लनाय छै. एहि प्रशिक्षण के लेल कोनो फीस नहिं लेल जाएत. ई निशुल्क प्रशिक्षण छह सप्ताह तक चलत. एहि प्रशिक्षण के लेल लोकक चयन इंटरव्यू के मार्फत सं होएत. प्रशिक्षण के लेल मधुबनी जिला उद्योग केंद्र सं फॉर्म लय ओकरा 22 जुलाई तक जमा कs देल जाय. 22 जुलाई फॉर्म जमा करय के अंतिम तारीख अछि.
सदस्यता लें टिप्पणियाँ भेजें (Atom)


text:
पटना । बिहार मे एहि साल विधानसभा चुनाव अछि। विपक्ष मुद्दा क ताक मे अछि आ सत्ताधारी दल मे घमासान मचल अछि। जदयूक प्रदेश अध्यक्ष ललन सिंह नीतीश स तमसा कए पद स इस्तीफा द देलथि, ओतहि पार्टीक एकटा विधायक आ सरकार मे एकटा मंत्री अपने विभाग मे 500 करोड़ टकाक कथित शराब घोटाला कए आरोप लगा देलथि अछि। एहि स राज्य राजनीति गरमा गेल अछि। मुख्यमंत्री नीतीश कुमार जतय कहला जे उत्पाद घोटाला क सच जल्द सामने आबि जाएत, ओतहि मुद्दा तकबा लेल प्रयासरत विपक्ष एकर जांच सीबीआई स करेबाक संग-संग नीतीश स पद छोड़बा क मांग करि रहल अछि।
राज्यक आबकारी मंत्री जमशेद अशरफ नीतीश कुमार कए पत्र लिख कए कहलथि अछि जे मुख्यमंत्री सचिवालय क आला अधिकारी गैर-कानून तरीका स जेडीयू क एकटा नेता कए चारिटा जिला मे देसी शराब क ठेका द कए 500 करोड़ क फायदा पहुंचेलक अछि। एहन एकटा पत्र मुख्य सचिव कए सेहो लिखल गेल अछि।
अशरफ क एहि पत्र स राजद आ लोजपा कए नीतीश कए घेरबा लेल बैसल ठाम मुद्दा भेट गेल अछि। लालू प्रसाद क कहब अछि जे उत्पाद मंत्री जे सचाई दुनिया क सामने अनलथि अछि ओहि पर अगर मुख्यमंत्री सीबीआई जांच क सिफारिश नहि करैत छथि, त पार्टी एहि मामला कए लकए अदालत आ जनता क बीच जाएत। एहि बीच मुख्यमंत्री कहला जे पत्र मे लागल आरोप अधिकारी पर नहि, हमरा पर लगाउल गेल अछि। हम बिकाऊ नहि छी। दुनिया क कोनो टकसाल हमरा कीन नहि सकैत अछि।


text:
#बेनीपट्टी परिसरक लेखन (11)
परमानंद झा शास्त्री आहपुर, दामोदरपुर गामक रहथि। ई संस्कृतक विद्वान छलाह। मैथिली, संस्कृत आ हिंदीमे मौलिक लेखनक संगहि ई संस्कृतसँ अनुवाद आ संपादनक महत्वपूर्ण काज सभ केलनि। हिनक प्रकाशित पोथी सभ छनि :–
1) पार्वती परिणय (अनुवाद, पाँचम संस्करण 1965)
2) रत्नावली नाटिका (अनुवाद संकलन, 1956)
3) मैथिली नव निबंधावली (1961)
4) निबंध निकुंज, मैथिली
5) निबंध मानस, संस्कृत
6) चीनी का लड्डू, गद्य-पद्य मिश्रित, हिंदी आदि।
संपादित पोथी :–
1) कथाकुंज, मैथिली
2) दुर्गाभक्ति तरंगिणी, संस्कृत
भूपनारायण झा बेहटा गामक छलाह आ निष्णात पण्डित रहथि। हिनक निम्न एक गोट पुस्तकक प्रकाशनक जंतब अछि :–
1) सूक्ति मुक्तावली, संस्कृत
उपेन्द्र झा बनकट्टा गामक वासी रहथि आ दरभंगामे रहैत छलाह। ई पैघ गणितज्ञ छलाह। हिनका द्वारा मध्यकालीनक एकटा पोथी संपादित ओ प्रकाशित तथा एकटा हिंदी पोथी प्रकाशित छनि :–
1) गौरी स्वयंवर नाटिका, मैथिली
2) मिथिला पुरी का अभिज्ञान, हिंदी
पुरुषोत्तम झा बनकट्टा गामक वासी छलाह। ई उपेन्द्र झा पुत्र छलखिन। मैथिलीमे नवगीतक एकटा प्रमुख हस्ताक्षर छलाह। कोनो समयमे पटना सँ लऽ समस्त प्रमुख मंच पर हिनक गीत गाओल जाइत छल। हिनक असामयिक देहांत भए गेलनि।
मुनीश्वर सिंह शाहपुर (शिवनगर शाहपुर)क वासी छलाह। ई स्वतंत्रता सेनानी छलाह। ई प्रगतिशील विचारक आ बहुत अध्ययनशील छलाह । तहिना लेखनशील सेहो । हिनक पुस्तक प्रकाशनक सेहो सूचना अछि । पारिवारिक सूत्रक अनुसार हुनक लिखल एक पुस्तक छनि हिन्दीमे —
1) शीशे की दीवार
#बेनीपट्टी परिसरक लेखन (12)
बैद्यनाथ झा डुमरा (चतरा डुमरा) केर वासी रहथि। हिनक कर्मक्षेत्र मोजफ्फरपुर रहनि। संस्कृत, हिंदी आ मैथिलीक ई प्रकांड विद्वान छलाह। संस्कृत, मैथिली आ हिंदीमे रचना करैत छलाह। हिनक प्रकाशित कृति सभ एहि तरहें अछि :–
1) एकावली परिणय : एक अध्ययन, समीक्षा, मैथिली
2) लोचनविमर्श:, ध्वन्यालोकक टीका, संस्कृत
3) मंडन मिश्र श्रद्धा कुसुमांजलि, संस्कृत- हिंदी (मंडन मिश्र – शंकराचार्यक मध्य शास्त्रार्थक भ्रामक अवधारणाक प्रामाणिक खण्डनसँ संबंधित महत्वपूर्ण पोथी)
4) मैथिली निरुक्त
5) मैथिली शब्द मीमांसा
6) गंगा प्रदूषण समीक्षा आदि।
फूलो पासवान मकिया गामक निवासी छथि। कओलेजक चाकरीमे कइएक ठाँ होइत संप्रति नवादामे छथि। हिनक प्रभास कुमार चौधरी पर शोध कएल छनि। लोक विषयक हिनक आलेखादि सझिया संग्रह सभमे प्रकाशित छनि। हिनक कृति निम्न प्रकारें अछि :–
संग संपादन —
1) सलहेस लोकगाथा
2) दीनाभद्री लोकगाथा
प्रकाशनाधीन पोथी —
1) प्रभास कुमार चौधरी ओ कथासंसार
2) प्रभास कुमार चौधरी ओ उपन्यास
दुखहरण झा दामोदरपुर गामक वासी छथि आ कानपुर रहै छथि। साहित्यिक लेखनमे रुचि छनि । कविता आ गीत लिखै छथि। हिनक कृति सभ एहि तरहें अछि :–
प्रकाशित पोथी —
1) नेहा, कविता संग्रह, मैथिली (2000)
अप्रकाशित पोथी —
1) रंग बरसए (मैथिली लोकगीत)
2) रजतामृत (आध्यात्मिक लोकगीत)
3) घर द्वारि (मैथिली गीत)
4) आंगन मे पाहुन (मैथिली कविता)
मानेश्वर मनुज गम्हरियाक वासी छथि। हिनक कर्मक्षेत्र मुंबइ रहलनि। सम्प्रति मधुबनी रहै छथि। ई मैथिली ओ हिंदीमे कथा, ललित निबंध ओ कविता आदि लिखै छथि। विभिन्न पत्र-पत्रिकादिमे रचना छपैत रहैत छनि। हिनक प्रकाशित कृति अछि :–
1) नयनाभिराम, ललित निबंध संग्रह, 1981
2) संबंध, कथा संग्रह, 2007
3) कि, कविता संग्रह, 2011
4) परिवर्तन, कहानी संग्रह, हिंदी, 2019 आदि ।
#बेनीपट्टी परिसरक लेखन (13)
मैथिल प्रशांत दुर्गौली गामक छथि। गामहि पर रहि कविता, गीत आ गजल लिखै छथि। हिनकर सैकड़ो गीत रिकॉर्डिंग भेल छनि आ बेस प्रशंसित छनि। नवतुरिया रचनाकारमे कविताक लेल ई एकटा प्रमुख नाम छथि। हिनक प्रकाशित कृति सभ एना अछि :–
1) अखरा चान, कविता संग्रह
2) समयक धाह पर, कविता संग्रह
3) घाम होयबाक अकुलाहटि, कविता संग्रह
प्रकाशनाधीन —
1) कचकैए मोन, गजल संग्रह
रुपेश त्योंथ (रुपेश कुमार झा) केर गाम छनि त्योंथ। हिनक कर्मक्षेत्र कोलकाता छनि। ई व्यंग्य आ कविता लिखै छथि। व्यंग्य लेखनमे हिनक अपन स्थान छनि। मैथिली दैनिक ‘मिथिला समाद’मे हिनक व्यंग सिरीज ‘खुरचनभाइक कछमच्छी’ शीर्षकसँ प्रत्येक दिन छपैत छल। ई व्यंग छद्म नाम ‘नवकृष्ण ऐहिक’ नामे लिखै छलाह। हिनक दोसर मैथिली व्यंग सिरीज हिंदी दैनिक ‘युवा शक्ति’मे ‘कागत पर कुश्ती’ नामे अबैत छल। ई नाटक सेहो लिखै छथि। हिनक प्रकाशित कृति अछि :–
1) एक मिसिया, कविता संग्रह
2) खुरचनभाइक कछमच्छी, व्यंग्य संग्रह
नाटक मंचित आ प्रकाशनाधीन —
1) कनफुसकी
संपादन —
1) झलक मिथिला (साप्ताहिक)
2) मिथिमीडिया (वेब पोर्टल)
अक्षय आनन्द सन्नी शिवनगर गामक छथि आ नवतूरक सक्रिय रचनाकार छथि। हिनक कर्मक्षेत्र गामहि छनि । सोशल साइट आ पत्रिका सभमे बहुत रास बाल कविता प्रसारित-प्रकाशित। ई गीत सेहो खूब लिखै छथि आ ताहि लेल यशस्वी सेहो छथि। हिनक बहुतो गीतक रिकॉर्डिंग भए चुकल अछि। हिनक कृति सभ एहि तरहें अछि:–
प्रकाशित पोथी —
1) ओल कतरा झोल कतरा, बाल कविता संग्रह
प्रेसस्थ पोथी —
1) आम छू अमरोड़ा छू, मैथिली राइम्स
2) अमोला, मैथिली राइम्स
अशोक दत्त अधबारी चहुटाक छथि। ई मूलतः कविता लिखै छथि। एखन धरि हिनक एकटा कविता संग्रह प्रकाशित छनि : —
1) झिझिरकोना
अजय कुमार झा ‘तिरहुतिया’ खुटौना गामक छथि। हिनक कर्मक्षेत्र कोलकाता छनि। ई मैथिली आ हिंदीमे कविता, कथा आदि लिखैत छथि। हिनक किछु लेखन पाठ्य सामग्रीसँ संबंधित सेहो छनि। हिनक कृति सभ एहि तरहें अछि :–
प्रकाशित पोथी —
1) दर्पण द्वंद्व (हिंदी काव्य संग्रह)
2) छत्रपति शतक (हिंदी खंड काव्य)
प्रकाशनाधीन पोथी —
1) तिरहुतिया उवाच (मैथिली कथा संग्रह)
2) हमरा चाही क्रांति (मैथिली कविता संग्रह)
3) प्रेत का साया (हिंदी कहानी संग्रह)
प्रकाशित पाठ्य पुस्तक —
1) भारत का इतिहास : दृश्यावलोकन, कक्षा 10 हेतु प• बंगाल सरकार द्वारा अनुमोदित
2) यूरोप का इतिहास : दृश्यावलोकन, कक्षा 9 हेतु प• बंगाल सरकार द्वारा अनुमोदित
3) A New Approach to Higher Secondary Education (for class 12)
4) A New Approach to Madhyamik History
#बेनीपट्टी परिसरक लेखन (14)
कमलेश प्रेमेन्द्र आहपुर, दामोदरपुर गामक छथि। गामहि पर रहि मैथिली साहित्यक विभिन्न विधामे रचनारत छथि। बाल साहित्य, कविता, उपन्यास, नाटक आदि हिनक प्रिय विधा छनि। ई हास्य कविता सेहो लिखै छथि। हिनक प्रकाशित कृति सभ एना अछि :–
1) सुपत बात, कविता संग्रह
2) पाथर सन करेज, उपन्यास
3) किरिया, बाल उपन्यास
अप्रकाशित कृति —
1) आदर्श ग्राम , नाटक, मंचित
गुंजन श्री परजुआरि रामनगरक छथि। एखन हैदराबाद रहै छथि। ई मूलतः कवि छथि। मुदा गीत, गजल, कथा, समीक्षा, लघुकथा आदि सेहो नीक लिखै छथि। कहमुकरी लेखनमे तऽ ई विशिष्ट छथि। हिनक निम्न पोथी प्रकाशित छनि :–
1) तरहत्थी पर समय, कविता संग्रह
एकर अतिरिक्त हिनक लघुकथा सझिया संग्रहमे प्रकाशित छनि।
पारसनाथ मिश्र ‘अनिल’ जरैल गामक वासी छथि। वृत्तिक क्रममे देशक विभिन्न ठाम घूमैत सम्प्रति खरगपुर (प• बंगाल) मे रहैत छथि। ई कथा, कविता, नाटक, उपन्यास आदि लिखैत छथि। हिनक कृति सभ एहि तरहें अछि :–
प्रकाशित —
1) दकचल पन्ना, मैथिली कथा संग्रह
अप्रकाशित —
1) अनामिका, कथा संग्रह
2) भिखमंगनी, उपन्यास
3) घोंकल अछिञ्जल, उपन्यास
4) चौपाड़ि, कथा-संग्रह,
5) कविता-संग्रह
6) नवकी कनियाँ, नाटक मंचित आदि ।
अतुल कुमार ठाकुर बनकट्टा गामक छथि। ई अंग्रेजी लेखकक रूपें सुप्रतिष्ठित छथि। हिनक प्रकाशित कृति एना अछि :–
1) India Since 1947,
2) India Now and In Transition (editor)
रामकृष्ण परार्थी बिचखाना (एकतारा)क वासी छथि। रेलवे केर नोकरी करैत विभिन्न ठाम स्थानांतरित होइत रहै छथि। ई हिंदी ओ मैथिलीमे कथा, कविता, उपन्यास आदि लिखै छथि। हिनक प्रकाशित कृति एहि तरहें अछि :–
1) अहिंसात्मक प्रतिशोध, उपन्यास, हिंदी
2) कर्तव्य पथ, कविता संग्रह, हिंदी आदि।
रेवती रमण मिश्र जरैल गामक वासी छथि। हिनक एक मात्र पोथीक जंतब अछि :–
1) Migration of Rural Area, अंग्रेजी
सन्तोष झा जरैल गामक वासी छथि। ई मैथिली आ हिंदी मे कविता लिखै छथि। हिनक संकलन- संपादनमे एक गोट पोथी अछि :–
1) जरैलक इतिहास आ वंशावली
एहि संगहि “स्मारिका जरैल” केर तीन गोट अंक सेहो हिनका संपादनमे प्रकाशित भेल अछि।
#बेनीपट्टी परिसरक लेखन (15)
बेनीपट्टी प्रखंडमे बहुत रास एहन महत्वपूर्ण व्यक्ति सभ छथि जे विभिन्न विधामे लिखैत रहलाह, अधिकांश गोटे पत्र-पत्रिकामे छपैत सेहो रहलाह, मुदा हुनक पोथी प्रकाशित नहि अछि। एहन नाम बहुत रास अछि जाहिमे किछु प्रमुख लोकनिक चर्चा सेहो करय चाहब।
हिमाद्रि मिश्रा दामोदरपुरक पुतहु छथि। हिनक नैहर छनि कहुआ, बेनीपुर। हिनक कर्मक्षेत्र कोलकाता छनि। ई हिंदी ओ मैथिलीमे गीत, कविता, लघुकथा, संस्मरण आदि लिखै छथि। हिनक शीघ्र प्रकाश्य पोथी अछि :–
1) हिम-मंजरी, गीत ओ कविता संग्रह, मैथिली।
कुमारी अमृता चौधरी शिवनगरक पुतहु छथि। हिनकर मैथिली आलेख ओ समालोचना सभ विभिन्न पत्रिकादिमे प्रकाशित होइत रहलनि अछि। कथा सभ पर केंद्रित किछु समीक्षा आकाशवाणी दरभंगासँ प्रसारित भेल छनि। हिनक एकटा पोथी शीघ्र प्रकाशित भए रहल छनि :–
1) मैथिली कथा ओ नारी, समालोचना
मनोज कामत ब्रह्मपुरा गामक वासी छथि आ गामहि पर रहैत छथि। ई हास्य – व्यंग कविता, बाल कविता आदि लिखै छथि। हिनक निम्न पोथी सभ प्रकाशनाधीन छनि :–
1) व्यंग तरंग, व्यंग कविता, मैथिली
2) मैथिली माध्यमक अंग्रेजी ग्रामर।
कटैया गामक विनोद झा मुख्यतः कविता लिखैत रहलाह अछि। कथा आ काव्यगल्प सेहो लिखने छथि। मिथिला मिहिर सहित कइएक टा पत्रिका सभमे रचना सभ प्रकाशित होइत रहल छनि। कोनो संग्रह एखन धरि प्रकाशित नहि छनि।
हिनक अप्रकाशित पाण्डुलिपि :–
1–मेघदूतम, मैथिली काव्यानुवाद
2–गीता, मैथिली काव्यानुवाद
3–दुर्गा सप्तशती, मैथिली काव्यानुवाद आदि।
नागदह निवासी आ कोलकाता प्रवासी दयानाथ झा आलेख लिखैत रहलाह अछि। संप्रति ई हैदराबाद रहै छथि।
अमरनाथ झा डुमरा गामक छथि आ बैद्यनाथ बाबुक पुत्र छथिन। हिनक कर्मक्षेत्र सेहो मोजफ्फरपुरे छनि। संप्रति ई मिथिलामे व्यवहृत संस्कार पर काज कए रहल छथि। हिनक किछु मैथिली आलेख पत्रिका/स्मारिकामे प्रकाशित छनि।
#बेनीपट्टी परिसरक लेखन (16)
परजुआरि डीहक वासी आ कोलकाता प्रवासी गंगा झा कविता लिखैत रहल छथि मुदा संग्रह प्रकाशित नहि छनि। मैथिली मंचक प्रसिद्ध रंगकर्मी गंगा बाबू कतिपय नाटकक अनुवाद ओ कथाक नाट्य रूपान्तरण सेहो केने छथि। ई नाटक सभ सेहो अप्रकाशित किन्तु मंचित छनि :–
1) सभागाछी, हरिमोहन झाक ‘कन्यादान’क अंश पर केंद्रित नाटक
2) खोल, मूल– चेहरे, हिंदी, डाक्टर शंकर शेष
3) आन्हर आ हाथी, मूल– अंधों का हाथी, हिंदी, शरद जोशी
कुसमौल गामक वासी कोलकातामे रहैत नबोनारायण मिश्र कविता, आलेख आदि लिखैत छथि। हिनकर रचना सभ पत्रिका ओ स्मारिका आदिमे छपैत रहैत छनि।
अड़ेर गामक वासी आ दिल्ली प्रवासी कैलाश कुमार मिश्र समाज ओ संस्कृति केंद्रित विभिन्न विन्दु सभ पर सुन्दर आलेख लिखैत छथि। हिनक आलेख विभिन्न पत्र-पत्रिकामे छपैत छनि। ई अंग्रेजी, हिंदी आ मैथिलीमे लिखैत छथि।
आहपुर, दामोदरपुर गामक कमलानंद झा शास्त्री मैथिली, हिंदी ओ संस्कृतमे आलेख आ कविता लिखैत छथि । विभिन्न पत्र-पत्रिकामे बरमहल छपैत छथि।
शोभा झा दामोदरपुरक पुतहु छथि। हिनक पैतृक सतलखा छनि। ई विदुषी महिला छथि। भोगेन्द्र झा पर Ph D कएने छथि। बहुत रास कथा लिखने छथि। मिथिला मिहिरमे कथा सब प्रकाशित भेल छनि।
मायानंद झा ‘मैथिल’ आहपुर (दामोदरपुर)क छथि। ई कविता ओ लघुकथा लेखनमे बेस सक्रिय छथि।
पारस चौधरी दामोदरपुर गामक छथि। ई एकटा नाटक लिखने छथि जे अप्रकाशित किन्तु मंचित अछि :–
1) मुखिया जी
निगमानंद मिश्र सेहो दामोदरपुर गामक छथि। ई कविता आ नाटक लिखै छथि। एखन धरि हिनक कोनो पोथी प्रकाशित नै छनि। हिनक पाण्डुलिपि सभ एहि तरहें अछि :–
1) पाप और प्रायश्चित, नाटक, हिन्दी
2) दहेजक काया, नाटक, मैथिली, मंचित
3) ओवरटेक, कविता संग्रह, मैथिली
राजेश झा त्योंथ गामक छथि। नाट्यकार छथि। हिनक नाटक मंचित मुदा अप्रकाशित :–
1) दारू
धनौजा गामक वासी बोकारोमे रहैत अरुण कुमार पाठक मैथिली ओ हिंदीमे कविता, गीत एवं आलेख लिखैत छथि।
मैथिल विनय नवकरही गामक छथि। हिनक मूल नाम विनय कुमार झा छनि। हिनक कर्मक्षेत्र बोकारो छनि। ई कविता आ लघुकथा लिखैत छथि।
चतरा (पैतृक)क छथि जयन्ती कुमारी। मैथिली आ हिंदीमे खूब नीक कविता लिखैत छथि।
अखिलेश झा कटैया गामक छथि। ई कविता लिखै छथि। पत्र-पत्रिकादिमे प्रकाशित होइत छनि।
दामोदरपुरक गुणानंद झा मैथिली कविता लिखैत रहल छथि। कोनो संग्रह प्रकाशित नहि छनि। कचोटक बात ई जे हिनक बहुत रास रचना बाढ़िमे नष्ट भए गेल छनि।
#बेनीपट्टी परिसरक लेखन (17)
जगति गामक शिवनाथ चौधरी गामहि पर रहैत गीत खूब नीक लिखैत छथि। हिनक किछु गीतक रिकॉर्डिंग सेहो भेल अछि।
कमलेश मिश्र दामोदरपुरक निवासी छथि आ एखन मधुबनी रहै छथि। गीतकार छथि। एकटा नाटक ‘दू ठोप नोर’ (1983) लिखने छथि जे अनेक ठाम मंचित भेल अछि।
त्योँथ गामक कान्ता रॉय हिंदी आ मैथिलीमे लघुकथा लिखै छथि। ई सम्प्रति भोपाल रहै छथि। हिनक शीघ्र प्रकाश्य दुइ गोट पोथी :–
1) भारत की प्रतिनिधी महिला लघुकथाकार, संग संपादन, हिंदी आ
2) मैथिली बीहनि कथा (लघुकथाक संग्रह, पोथीक शीर्षक देब बाँकी छनि)
एही गामक वशिष्ठ कुमार झा, सागर झा ओ श्रीचंद कामत कविताक नीक रचना करैत छथि।
नवकरहीक रोहित यादव दिल्ली रहैत छलाह। संप्रति ई देहरादून रहैत कथा, कविता, आलेख आदि लिखैत छथि।
मुकेश झा बरहा गामक छथि। मैलोरंग पत्रिकाक सहसंपादक रहल छथि। हिनक मैथिली आलेखादि पत्रिका सभमे प्रकाशित होइत रहै छनि।
नागदह गामक शशि भूषण झा मोहाली रहैत छथि। हिनकर संस्मरण सब लिखल छनि।
जगति गामक ऋषिकेश झा अंग्रेजी, हिंदी आ मैथिलीमे कविता लिखै छथि।
आलोक झा दामोदरपुरक वासी छथि। ई नाटक लिखने छथि जे अप्रकाशित किन्तु मंचित छनि :–
1) स्वर्ग मे इन्द्रा आवास
2) गरीबक सपना
3) महिषासुर बध
जरैलमे इन्दुमति झा, पूनम झा, रिंकी झा, कंचन पाठक, प्रीति झा (नैहर महमदपुर), संजीव कुमार मिश्र, दीपक कुमार झा, रंजीत झा रमण आदिक कविता तथा पिंटू मेहता ओ कुमार चंद्र झाक विविध रचना प्रकाशमे आएल अछि।
बलिया (तीसी बलिया)क वैद्य गणपति नाथ झा प्रसिद्ध मैथिलीसेवी छथि । हिनक किछु आलेख पत्रिका, अभिनंदन ग्रंथ आदिमे प्रकाशित छनि । हिनक किछु आलेख पशुपतिनाथ झाक नामे सेहो छनि ।
आहपुर-दामोदरपुरक छलाह दुर्गानन्द झा। बहुत रास महत्वपूर्ण लेख हिनकर अप्रकाशित अछि। प्रमुख लेख कालिदासक जन्मस्थानक बारेमे छनि जकरा 60-65 वर्ष पूर्व कालिदास समारोह उच्चैठमे प्रस्तुत कयने छलाह। ई आलेख ओहि समयमे बहुत चर्चित भेल छलनि।
प्रफुल्ल कुमार ठाकुर सेहो दामोदरपुरक छथि। हिनक आलेखादि पत्रिका सभमे छपल छनि।
#बेनीपट्टी परिसरक लेखन (18)
गणेश चन्द्र झा अड़ेर गामक वासी छ्लाह आ गामहि पर रहैत छलाह। हुनक एगो पोथीक प्रकाशनक जंतब भेटैत अछि :–
1) झूला गीत, मैथिली।
अमरनाथ झा गम्हरिया गामक छथि। हिनक कर्मभूमि कोलकाता, धनबाद, पुरी आदि रहल छनि। ई मुख्यतः हिंदी आ अंग्रेजीमे श्रम आ श्रमिक संदर्भित आलेख लिखैत रहलाह अछि। मैथिलीमे संकलन, संपादन ओ अनुवादमे ई विशिष्ट काज सभ केने छथि। हिनक प्रकाशित कृति एना अछि :–
1) विद्यापति गीत रत्नाकर, मैथिली, संपादन
2) जगदीश मोहन्तीक श्रेष्ठ कथासंग्रह , ओड़ियासँ मैथिली अनुवाद
3) मैथिली कथा शताब्दी संचय , मैथिलीसँ बँगला अनुवाद
पत्रिकाक संपादन :–
1) खान मजदूर, हिंदी साप्ताहिक
2) श्रम प्रतिष्ठा, हिंदी पाक्षिक
3) Mine and Metal Worker, English Fortnightly
अप्रकाशित पाण्डुलिपि :–
1) ज्ञानदास पदावली, मैथिली
2) मैथिली पदावली संग्रह (विद्यापति, गोविन्ददास, जयन्तदास आदिकेँ छोड़ि आन उनैस-बीस टा मध्यकालीन कविक पदावली)
3) गोविंददास पदावली आदि।
प्रीति झाक पैतृक बसैठ छनि। हिनक एगो पुस्तक प्रकाशित छनि :–
1) मैथिली उपन्यासमे नारी विमर्श, आलोचना, मैथिली
आभा झा डुमरा गामक पुतहु छथि। दिल्ली रहै छथि। पैतृक छनि हरिपुर बख्शी टोल। मैथिली ओ हिंदीमे कविता लिखै छथि। कविताक प्रभावशाली सस्वर पाठ करैत छथि। हिनक एगो मैथिली कविता संग्रह प्रकाशित छनि :–
1) प्रथम परिणय
सविता झा सोनीक पैतृक अड़ेर आ सासुर जरैल छनि। ई दिल्लीमे रहैत हिन्दी आ मैथिलीमे कविता ओ गीत लिखैत छथि। हिनक एगो कविता संग्रह मैथिलीमे प्रकाशित भेल छनि :–
1) स्त्रीक अकाश
दामोदरपुरक सत्यानंद मिश्र IGNOU केर पाठ्यक्रम पर आधारित कतिपय सहायक पोथी अंग्रेजीमे लिखने छथि। हिनक ई प्रकाशित पोथी सभ एहि तरहें अछि :–
1) Elementary Mechanics, Physics (B. Sc. Level)
2) Oscillations & Waves, Physics, (B. Sc. Level)
3) Sollution Bank (All Subjects combined for Graduation, P.G., Management, Teachers’ Training etc
#बेनीपट्टी परिसरक लेखन (19)
हरिहर झा डुमरा (चतरा) गामक छथि। हिनक कर्मक्षेत्र वाराणसी, तिरुपति, दिल्ली, प्रयाग, पुरी, दरिभंगा आदि रहल छनि। ई संस्कृतक निष्णात विद्वान छथि। हिनक प्रकाशित कृति एहि तरहें अछि :–
1) संस्कृत प्रवेशिका (2 भाग)
2) व्यवहार विज्ञानम् (2भाग)
3) अभिलेखमाला (हिंदी व्याख्या)
4) उत्कीर्णलेखपञ्चकम् (हिंदी व्याख्या)
5) गद्यलहरी (2 भाग)
6) कादम्बरी शुकनासोपदेश व्याख्या
7) नाट्यशास्त्र
8) हर्षचरितव्याख्या
संपादन —
1) शिक्षा ज्योति, पत्रिका
कमलाकांत भंडारी सिनुआरा, अड़ेर केर वासी छथि। हिनक कर्मक्षेत्र पटना रहल छनि। सम्प्रति गामहि रहै छथि। कबीर दास पर सुभद्र बाबुक अधीन शोध केने छथि। हिनक प्रकाशित कृति एना अछि :–
1) सन्त कबीरक मैथिली पदावली
संग संपादन —
2) मैथिली गद्य-पद्य संग्रह, पाठ्यपुस्तक, इंटरमीडिएट स्तर
3) माधव देव, जीवनी, असमियासँ मैथिली अनुवाद
एकरा अतिरिक्त राज्य शैक्षणिक अनुसंधान ओ प्रशिक्षण परिषद द्वारा बिहार टैक्स्ट बुक हेतु विकसित मैथिली पाठ्यक्रम एवं बि• मु• वि• शि• एवं परीक्षा बोर्डक मैथिली पाठ्यक्रमसँ सेहो जुड़ल रहल छथि। हिनक आलेख आदि विभिन्न पत्रिका ओ स्मारिका सभमे छिड़ियाएल छनि।
गम्हरिया गामक छथि यशस्वी पत्रकार सुनील सौरभ (सुनील झा) । ई ‘मिथिला दर्पण’ नामक एकटा मासिक मैथिली पत्रिका पटना सँ 1995-96 मे बहार कएलनि। एकर तीन टा अंक बहार भऽ सकल। ओहि समयमे प्रतियोगी परीक्षाक लेल मैथिली पत्रिका बहार करब एकदम अभिनव बात रहए। ” हिन्दुस्तान “मे हुनक कॉलम “कैरियर काँउसलिंग” बेस चर्चित छल। हिंदीमे सेहो प्रतियोगिता परीक्षा सभक परीक्षार्थीक लेल पत्रिका प्रकाशित करैत छलाह। हिनक आलेख सभ मिथिला मिहिर, मिथिला दर्पण आदि पत्रिका सभमे प्रकाशित भेल छनि। वर्तमानमे हिनक कर्मक्षेत्र दिल्ली छनि।
संतोष झा दामोदरपुर गामक छथि। संप्रति फारबिसगंज रहै छथि। हुनकर निम्नलिखित दूटा पोथीक पांडुलिपि अप्रकाशित छनि :–
1) आउ मैथिली गणित सीखू
2) मिथिलाक्षर गंगा मैथिली बालपोथी आदि।
अमित भारद्वाज (अमित झा) नागदह गामक वासी छथि। सम्प्रति दिल्लीमे अध्ययनरत छथि। ई मैथिली आ हिंदीमे कविता लिखै छथि। कानूनक ई विद्यार्थी रंगकर्मसँ सेहो बेस सक्रियताक संग जुड़ल छथि। लॉ जर्नलमे सेहो छपैत रहैत छथि। मैथिली आ हिंदीसँ अंग्रेजीमे दक्षतापूर्वक अनुवाद करै छथि। हिनक एगो पोथी शीघ्र प्रकाश्य अछि —
1) संविधानक दकचल पन्ना, कविता संग्रह, मैथिली
सहसंपादक —
1) अनुप्रास, मैथिली पत्रिका
सत्यजीत रॉय त्योंथ केर वासी छथि। हिनक कर्मक्षेत्र भोपाल छनि। ई हिन्दी लघुकथा लिखै छथि।
#बेनीपट्टी परिसरक लेखन (20)
हीरा मिश्र पौना गामक वासी छलाह। मिथिला मिहिर ओ आन पत्रिका सभमे हिनक तीन सोड़हिसँ बेसी निबंध प्रकाशित भेल छनि। किन्तु कोनो पोथी प्रकाशित नहि छनि।
लेखनाथ मिश्रक गाम छनि पौना। हिनक कर्मक्षेत्र पटना रहल छनि। ई निबंध आदि लिखैत रहल छथि। उपन्यास सेहो लिखने छथि। हिनकर प्रकाशित कृति सभ एहि तरहें अछि :–
मौलिक कृति —
1) मैथिली नाटकक उद्भव आओर विकास,
2) रंजना, उपन्यास, मैथिली
संपादित कृति —
1) प्रभावती हरण, नाटक, जगतप्रकाश मल्ल
2) जगज्ज्योतिर्मल्ल पदावली
अनूदित कृति —
1) शंकरदेव, जीवनी, मूल असमिया, लक्ष्मीनाथ बेजबरुआ
शीघ्र प्रकाश्य —
1) निबंध संकलन
विद्यानंद झा बिसनपुर, अड़ेर केर वासी छथि। राज्य सरकारक अधिकारीक रूपमे विभिन्न ठाम विभिन्न पद पर रहि अवकाश पओने छथि। संस्कृत, मैथिली ओ हिन्दीक विद्वान विद्या बाबू बहुत रास पोथीक रचना मैथिली ओ हिंदीमे केने छथि। हिनक प्रकाशित पोथी सभ एहि तरहें अछि :–
1) गायत्री तत्त्व प्रकाश, हिंदी
2) सिद्धपीठ भदुली भद्रकाली, हिंदी
3) कपिलमुनि आ हुनक दर्शन, मैथिली
4) भारत का संविधान : एक विश्लेषण, हिंदी
5) मिथिला सरोज रत्नावली, हिंदी
6) ममता गाबय मिथिलाक गीत, मैथिली
7) सांख्य दर्शन कौमुदी, हिंदी
8) नवग्रहमहात्म्य एवं ग्रहशान्ति, हिंदी
9) प्राचीन भारत की आदर्श नारियाँ, हिंदी
10) आधुनिक भारत की विशिष्ट नारियाँ, हिंदी
11) भारतरत्न से अलंकृत विभूतियाँ, हिंदी
12) परमवीरचक्र शौर्य की अनुपम गाथा, हिंदी
13) शौर्य साहस का प्रतीक महावीर चक्र, हिंदी आदि।
हिनका सभक अतिरिक्त गोपीनीथ झा ‘रमण’ (पौना), स्व• युगेश्वर झा (ढंगा), हरिश्चंद्र झा ‘हरीश’ ओ गणेशचन्द्र झा (दुनू गोटे त्योँथ गामक) आदि रचनाकारक नाम सेहो अबैयए। मुदा हिनका सभक मादें हम कोनो जंतब एखन धरि एकत्र नहि कऽ सकलहुँ, यदि भेटत तऽ पुन: जोड़ब।
पूर्वक पोस्ट सभमे आएल बेनीपट्टी प्रखंडक किछु रचनाकार लोकनिक पोथी जे बादमे प्रकाशित भेल अछि किंवा जंतबे बादमे भेटल तिनकर उल्लेख सेहो आवश्यक :–
1) सुभद्र झा, संपादन
सर्वदेशवृत्तांतसंग्रह, मूल — अकबरनामा, फारसीक संस्कृत अनुवाद, म• म• महेश ठाकुर
2) रवींद्र नारायाण मिश्र जीक पोथी सभ —
I ) समाधान , निबंध संग्रह
II ) मातृभूमि, उपन्यास
III) न्याय की गुहार, हिंदी, उपन्यास
IV) स्वप्नलोक , मैथिली , उपन्यास
V) शंखनाद, उपन्यास, मैथिली
3) रामकृष्ण परार्थी , विध्वंशक विरोधमे, कविता संग्रह
#बेनीपट्टी परिसरक लेखन (21)
हरिश्चंद्र झा हरीश त्योँथ गामक छलाह। मधुबनीमे रहि ओकालति करैत छलाह। कला-संस्कृति ओ मातृभाषानुरागी रहथि। मैथिली पत्रिका ‘पल्लव’ (मधुबनी)क ई प्रबंध संपादक छलाह। ज्ञातव्य जे पल्लव’ 1948 अगस्तमे नेहरासँ अमरनाथ चौधरी दीपक केर संपादनमे पहिल बेर प्रकाशित भेल। तत्पश्चात दरभंगासँ शैलेंद्र मोहन झाक संपादनमे पल्लव-1 बहार भेल मुदा ओहिमे अवधिक उल्लेख नहि रहै। पुन: जून 1957 मे मधुबनीसँ मासिक रूपें प्रकाशित होमय लागल जकर संपादक शैलेंद्र मोहन झा ओ अमरनाथ चौधरी दीपक तथा प्रबंध संपादक हरिश्चंद्र झा हरीश रहथि। ई मार्च 1958 धरि मासिक रूपें प्रकाशित होइत रहल।
हिनक प्रकाशित कृति :–
1) छींक, प्रहसन (एकर संस्कृत अनुवाद सेहो भेल अछि पण्डित शशिनाथ झा द्वारा)।
2) अवतार , कृष्णलीला पर आधारित नाटक
3) समस्या, कन्यादानक समस्या पर आधारित नाटक
अप्रकाशित कृति —
4) गेना काका, प्रहसन आ
5) उगना , नाटक। एहि पर आधारित 13 एपिसोडक हिंदी धारावाहिक ‘विद्यापति’ 1993 मे प्रसारित भेल अछि। निर्माता निर्देशक त्रिदीप कुमार (भवनाथ झा)।
गणेश चंद्र झा त्योँथ गामक छलाह आ हरीश जीक सहोदर रहथि। ई प्रसिद्ध स्वाधीनता सेनानी रहथि। हिनक दुइ गोट उपन्यास प्रकाशित छनि :–
1) कृष्णक हत्या : 1957
2) रत्नहार :1957, मैथिलीक पहिल जासूसी
उपन्यास
#बेनीपट्टी परिसरक लेखन (22)
एखन धरि बिसफी आ बेनीपट्टी प्रखंडक चर्चा कएल। आइ मधवापुर प्रखंड। मुदा अपना सक्क भरि चेष्टा कएलाक बादो एखन धरि हमरा मात्र दुइ टा रचनाकार अभरलाह। किनको लग आओर सूचना होमय तऽ उपलब्ध करेबाक कष्ट करी।
शोभाकांत झा डुमरा (पोखरौनी लग) गामक वासी छथि। हिनक कर्मक्षेत्र रायपुर (छत्तीसगढ़) छनि। ई हिंदी ओ मैथिलीमे समीक्षा, आलेख, बालसाहित्य, कथा, कविता, गीत आदि लिखैत रहलाह अछि आ पत्रिका सभमे छपैत रहलाह अछि। हिनक प्रकाशित पोथी सभ एहि तरहें अछि :–
हिंदी पोथी —
1) स्मृति गन्ध (ललित निबंध)
2) मन न भए दस बीस
3) रावण रथी विरथ रघुवीरा
4) माया महाठगनी हम जानी (कहानी)
5) समूचे के कवि तुलसीदास
6) लिखने का मतलब
7) कृष्ण चरित का समूचापन
8) अमृत मंथन
9) काव्य सौंदर्य एवं काव्य समीक्षाएँ
10) जो कछु करूँ सो पूजा
11) गीत अगीत (कविता)
12) दृष्टि और सृष्टि
13) चिन्तन के विविध प्रसंग
14) लोक मंगल के कवि तुलसीदास
15) भजन संग्रह
बाल साहित्य —
1) भारत को हमने देखा है
2) बाल रंगोली
3) लहर लहर लहराए तिरंगा
4) वन्दना के इन सुरों में
मैथिली पोथी —
1) गणदेवता कवि विद्यापति
2) राजा जनक के बाग मे, भाग -1
3) राजा जनक के बाग मे, भाग -2
4) सदिखन कान्हा गाबय
5) भज गोविन्दम
6) चैत चुराबय चित चैन (लोकगीत)
7) गिरिजा पूजन चलली किशोरी
8) भजन गंगा
9) छुम छुम नाचय भगत हनुमाना
10) चूड़ा दही चिन्नी अचार (नाट्य संकलन)
11) बहुवचन (ललित निबंध)
संस्कृत —
1) सत्यनारायण व्रत कथा
पत्रिका संपादन :–
1) लोकमंगल साहित्य, हिंदी अनियतकालीन
2) मिथिलायतन, मैथिली वार्षिक आदि।
सोनी नीलू झाक गाम अबारी छनि। ई मैथिली आ हिंदीमे कविता, गीत आदि लिखै छथि आ पत्रिका सभमे छपै छथि। एखन धरि पोथी नहि आएल छनि।
——- क्रमशः
मिथिलेश कुमार झा
जगत, बेनीपट्टी
वर्तमान : कलकत्ता
E-mail : mithileshjha1970@gmail.com


text:
संविधान दिवसः कहु डेवारी, कहु जरागिल संविधान
पहुरा समाचारदाता
धनगढी, ३ कुवाँर । कुवाँर ३ गते नेपालके संविधान २०७२ जारी हुइल दिन हो । जौन दिनहे देशके टमान ठाउँमे अप्ने अप्ने ढंगसे मनागिल बा ।
कहु खुशयालीके रुपमे डिया बारके तथा दिपवाली करके मनागिल बा । कलेसे कहु संविधानके विरोधमे करिया दिनके रुपमे मनागिल हो । खासकैके संविधानमे अप्नेहुकनके माग मुद्दा नैसमेटगिल कहिके थारु, मधेशी, जनजातिलगायत समुदाय देशके टमान ठाउँमे संविधानके विरोध तथा संविधान संशोसनके माग करके करिया दिनके रुपमे मनाइल हुइट ।
यहेबीच कैलालीके बलिया ओ धनगढीमे संविधान जरागिल बा । अप्नेहुकनके माग ओ मुद्दा नेपालके संविधान २०७२ मे नैसमेटल कहटी असन्तुष्ट पक्षहुक्रे संविधान दिवसहे करिया दिनके रुपमे मनैटी संविधानके टमान धारा जराइल हुइट ।
थरुहट/थारुवान राष्ट्रिय मोर्चाके नेतृत्वमे कैलालीके लम्कीसे बलियासम संविधानके विरोधमे प्रर्दशन कर्नाके साथे आयोजित कोणसभामे संविधानके टमान धारा जरागिल बा । मोर्चाके केन्द्रीय सल्लाहकार कृष्णकुमार चौधरी नेपालके संविधान अपूरो ओ विभेदकारी रहल बटैटी संशोधन नैहुइटसम अस्टहिके जरैटी रहना चेतावनी डेलै ।
कोण सभाहे सम्बोधन करटी उहाँ कहलै, ‘संविधान दिवस मनैना हमार फेन रहर रहे । मने विडम्वना करिया दिनके रुपमे मनाइक पर्ना अवस्था बा । जराइक पर्ना अवस्था बा । संविधान संशोधन नैहुइटसम यि विभेदकारी संविधान जरैटी रहब ।’
कोणसभाहे सम्बोधन करटी वक्ताहुक्रे संविधान संशोधन करके थारु, मधेशी, मुस्लिमलगायत पाछे पारल समुदायके माग सम्बोधन करेक पर्र्ना, टीकापुर राजबन्दीहुकन रिहा करेक पर्र्नालगायत माग राखल रहिट ।
मोर्चाके कैलाली क्षेत्र नं. २ के संयोजक मानबहादुर चौधरीके घरगोसियाइमे हुइल कार्यक्रममे मोर्चाके जिल्ला सदस्य देशराज चौधरी, जनता समाजवादी पार्टीके नेता मीन चलाउने, दलबहादुर बुचामगर, गणेश पाण्डेलगायत बोलल रहिट ।
ओस्टके जनता समाजवादी पार्टीके नेतृत्वमे धनगढीके गुरही चोकमे फेन प्रदर्शन करगिल रहे । प्रदर्शनकारीहुक्रे संविधानके टमान धारा जराइल रहिट । आयोजित कोणसभामे जनता समाजवादी पार्टीके केन्द्रीय सदस्य फोनीराम चौधरी, प्रदेश सभा सदस्य मालामति राना, जनता समाजवादी पार्टीके नेता मीनराज बडु, गयाप्रसाद कुश्मीलगायत बोलल रहिट ।
यहेबीच सुदूरपश्चिम प्रदेश सरकार संविधान दिवसके अवसरमे शुभकामना सन्देश व्यक्त कर्ले बा ।
यहेक्रममे सुदूरपश्चिम प्रदेशके सभामुख अर्जुनवहादुर थापा सविंधान कार्यान्वयमे जोड डेहक पर्ना अवश्यक रहल बटाइल रहिट । दिवसके अवसरमे प्रदेश सभा सचिवालयमे आयोजित कार्यक्रममे सभामुख थापा २०७२ सालके संविधान उत्कृष्ट रहल दाबी कर्लै ।
‘२० हजारसे ढिउरजहनके बलिदानीसे मुलुक उत्कृष्ट संविधान पैले बा,’ उहाँ कहलै, ‘यकर कार्यान्वयमे ध्यान जाइक पर्ना जरुरी बा ।’
सभामुख थापा सविंधानमे सक्कु नेपालीहुकनके अधिकार सुनिश्चित करल जिकिर कर्लै ।
प्रदेश सभामे आयोजना करल कार्यक्रममे सभामुख थापा सहित उपसभामुख निर्मला बडाल जोशी, नेकपाके प्रमुख सचेतक तारालामा तामाङ, सचेतक अक्कल रावल, नेपाली काँग्रेसके सचेतक टेकबहादुर रैका, अर्थ विकास तथा प्राकृतिक स्रोत समितिके सभापति गोबिन्द कुँवरके उपस्थिति रहल रहे ।


text:
समितिसे टमान योजनाके अनुगमन
पहुरा समाचारदाता
हसुलिया, १७ असार । कैलारी गाउँपालिकास्तरीय अनुगमन समिति चालु आर्थिक वर्षमे गाउँपालिकाके टमान ठाउँमे सञ्चालित योजनाके अनुगमन करले बा ।
गाउँपालिकास्तरीय अनुगमन समितिके संयोजक एवम् गाउँपालिकाके उपाध्यक्ष लक्ष्मी सत्गौंवाके नेतृत्वमे अनुगमन कैगिल हो ।
समितिसे वडा नम्बर ५ मे सञ्चालित लेवल दुईके सिलाईकटाई तालिम, आशारामके घरसे छोटीपलिया प्रहरी चौकीसमके सडक कालोपत्रे योजनाके अनुगन कैले बा ।
अस्टेक, छोटीपलियासे मोहनपुरसमके सडक स्तरोन्नति, वडा नम्बर ७ के मोहनपुर गाउँमे सडक स्तरोन्नति, राष्ट्रिय मावि भुईयाफाँटाके भवन निर्माण योजनाके अनुगमन कैगिल बा ।
अस्टेक, वडा नम्बर ५ स्थित मनिकापुर विद्यालयके भवन निर्माण योजना, सामुदायिक वन समन्वय समितिके हल ओ बोटबिरुवाके बेर्ना उत्पादन कार्यके फेन अनुगमन कैगिल बा ।
अनुगमन समिति वडा नम्बर १ स्थित मनाउ जैना डगरमे निर्मित कल्भर्ट ओ ओहे वडामे सञ्चालित मोटरसाइकल तालिमके फेन अनुगमन कैगिल कैलारी गाउँपालिकाके कर्मचारी रवीन्द्रकुमार चौधरी जानकारी डेलै ।
अनुगमन टोलीमे समितिके सदस्यद्वय खडक बिक, रञ्जिता चौधरी, गाउँपालिकाके योजना शाखा प्रमुख सन्तोषकुमार चौधरी, प्राविधिक सुनिल चौधरी लगायत सहभागी रहिट ।


text:
गिरोह केर दुई सदस्य पटना जखन की चार सदस्य भोजपुर म' पुलिस के हाथ लागल। पटनाक सचिवालय थाना केर पुलिस द्वारा लूट के लाखों टक्काक जेवर आर मोटर साइकिल जब्द कायल गेल अछि। एसएसपी मनु महाराज जीक कहब छैन्ह जे लेडी डॉन गीता के अकाउंट म' 30 लाख सँ बेसी टक्काक पता लागल अछि।
पुलिस द्वारा गीता के पास सँ बैंक में जमा टक्का के पता लगेबाक संगे - संग पासबुक सेहो जब्त कायल गेल अछि। इ गिरोह राजधानी समेत बहुतो जगह बैंक सँ पाई निकैल घर ल' जाय बला लोक सभ के अप्पन शिकार बनबैत छल। पिछला सात साल सँ एहि गिरोह के सदस्य लगातार लूट पाट करैत आबि रहल अछि। पुलिस गीता के बेटा क' पकरलक जिनका पास सँ एक सीडी भेटल ओहि सीडी म' टक्का के पूरा हिसाब छल।
गीता लूट पाट के टक्का सँ राजधानी पटना के बेउर इलाका म' बहुत बरका मकान बनबा रहल छलि। मूलरूप सँ आरा केर बभनगांवा के रहिवासी गीता विधवा छथिन जे अप्पन बेटाक मदद सँ इ गैंग ठाढ़ केना छथि। एहि गिरोह के नेटवर्क कैको जिला म' पसरल छै जकर पता पुलिस लगा रहल अछि।


text:
मणिभूषण राजू
मात्र 25 वर्ष क अल्पायु मे योग विद्या मे विश्व कीर्तिमान स्थापित करनिहार योगाचार्य श्री रवि व्योम शंकर झा, योगक क्षेत्र मे लगातार दू-दूटा विश्व कीर्तिमान अपना नामे कए चुकल छथि । मूल रूप से मिथिलाक मधुबनी जिलाक बेनीपट्टी प्रखंड क ढ़ंगा(पश्चिम) गामक एकटा साधारण परिवार मे जनमल श्री झा पिता श्री श्रेष्ठ नारायण झा आ माता श्रीमती कांति देवी क चारिटा संतान मे सबसे छोट पुत्र छथि । बच्चे से अहाँ शांत, मृदुभाषी आ आध्यात्मिक प्रवृति क रहलाह । बचपन मे पिताजी हिनका ‘वामदेव’ कहिकए बजाबैत छल और आन लोग ‘बमबम’ से सम्बोधित करैत छलाह ।
श्री रवि जी अपन प्राथमिक शिक्षा अपने गामक राजकीय मध्य विद्यालय, ढ़ंगा(पश्चिम) से केलथि, तत्पश्चात 2008 ई. मे अहाँ मधुबनी जिलाक प्रख्यात “वाटसन हाई स्कूल” से मैट्रिक आ ओकर बाद आर. के. कालेज, मधुबनी से कला -संकाय से अन्तरस्नातक(2010) केलाक बाद हिन्दी से स्नातक (2013) केलाह ।
बचपन मे हम-उम्र आओर छोट-छोट साथी संगे खेलकूद, शारीरिक व्यायाम आ योग मे अग्रसर भूमिका मे रहैत छलाह । रोज अपन गामक बच्चा संगे नहर पर व्यायाम करैत छलाह । हिनकर कुशल नेतृत्व क्षमता क कारणे मित्रगण हिनका ‘बाबा’ कहिकए सम्बोधित करैत छलाह ।
नियमित व्यायाम अओर योगक हिनकर सफल मार्गदर्शन मे 2011 से हिनकर कैकटा सखा-मित्र आओर शिष्य ‘सेना’ मे आर आन सरकारी आ प्राइवेट संस्थानों मे अपन जगह बना चुकल छथि । बचपन से गामक हरेक समाजिक कार्य मे बढ़िचढ़ि कए हिस्सा लेनाय श्री रवि जी क लेल जीवनक अहम हिस्सा छल । योग आओर आध्यात्म क पहिल ज्ञान श्री रविजी कए अपन परिवारे से भेटल । दादाजी स्व. श्री कमलाकांत झा आओर स्व. श्री शीलाकांत झा हिनकर प्रथम गुरू छलाह । ‘शारीरक साधना’ आ परिश्रम क शिक्षा स्व. श्री कमलाकांत झा जी से आ ‘लय योग’ , ‘भक्ति योग’ क प्राथमिक शिक्षा स्व. शीलाकांत झा जी से प्राप्त केलथि ।
मैट्रिक क बाद टेलिविजन पर योगगुरू बाबा रामदेव क योग शिक्षा से प्रेरित भएकए श्री रविजी सर्वप्रथम त्रिलोकनाथ उच्च विद्यालय, कलुआही मे प्रथम योग शिविर का आयोजन केलथि और फेर ई क्रम ओतय से ‘वाटसन हाई स्कूल,मधुबनी’ आओर ‘आर.के. कालेज, मधुबनी’ तक सतत चलैत रहल । एहि दौरान जखनो गाम अबैत छल त गामक राजकीय मध्य विद्यालय, ढ़ंगा (पश्चिम) मे बच्चा कए नि:शुल्क योग प्रशिक्षण दैत रहल ।
6 दिसंबर 2010 कए योगगुरू बाबा रामदेव जी क मधुबनी प्रवास क कार्यक्रम छल जाहिमे पतंजलि क कार्यकर्ताओं क संगे रूपरेखा स लकए सम्पूर्ण व्यवस्था आ योग प्रशिक्षण क जिम्मेदारी श्री रवि जी उठौलथि । श्री रवि जी क एहि मेहनत आओर लगनशीलता से बाबा रामदेव एतेक प्रभावित भेल जे देशभरि मे योग-शिक्षा क प्रचार-प्रसार मे आगू एबाक लेल कहलथि । योग गुरु बाबा रामदेव जी क यैह गप से प्रभावित भकए श्री झा निश्चय केलथि जे अपन सम्पूर्ण जीवन योग-शिक्षा क प्रचार-प्रसार हेतु समर्पित करब आओर हरिद्वार मे आयोजित होएबला शिविर मे जेबाक निर्णय लेलथि ।
2011 मे हरिद्वार मे योगशिविर मे भाग लेबाक बाद श्री रविजी अपन सम्पूर्ण जीवन योग-शिक्षा कए समर्पित करबाक दृढ़ निश्चय केलथि । जखन बहुतो प्रयास क बादो लोग हिनकर दृढ़ निश्चय कए अथक प्रयास क बादो नहि बदलि पेलाह त हिनकर एहि प्रतिबद्धता अओर समर्पण कए देखिकए माता-पिताजी हिनका योगविज्ञान मे एम.ए. करबाक लेल हरिद्वार जेबाक अनुमति प्रदान केलथि । एहि अनुमति क संगे श्री रवि जी आजीवन ब्रम्हचारी रहि योग साधना कए अपन जीवन समर्पित केलथि ।
2013 ई. मे स्नातक पूर्ण हेबाक पश्चात श्री झा पतंजलि विश्वविद्यालय से एम.ए.(योगविज्ञान) मे नामांकण लेलथि । एहि शिक्षाक दौरान योगक सभटा विधा मे श्री रविजी विधिवत निपुणता हासिल केलथि आओर योगपीठ मे शत प्रतिशत(100%) उपस्थिति देनिहार प्रथम छात्र बनलाह । एहि दौरान देशभर मे आयोजित योगशिविर मे योगगुरू बाबा रामदेव क संग सह-योगशिक्षक क रुप मे अपन सेवा दैत रहलाह । एहि दौरान फिल्म ‘दंगल’ मे अभिनेता आमिर खान कए स्वास्थ्य संबंधी युक्ती (Health Tips) देलथि।
योग मे “आसन क राजा” “शीर्षासन” सबसे कठिन आसन, जे कि योग गुरु रवि क सबसे प्रिय योग विधा रहल छल । बचपने से हिनका मे विश्व कीर्तिमान बनाने क जुनून छल । आ एकरे प्रतिफल अछि जे 21 जून 2016 ई. कए पतंजलि योग शिविर, फरीदाबाद(हुडा ग्राउंड) मे “शीर्षासन” मे विश्व कीर्तिमान स्थापित केलथि आओर सम्पूर्ण विश्व मे अपन देशक नाम रौशन केलथि ।
एहि विजय क संगे श्री झा फेर स निश्चय केलथि जे आब अगला बेर “शीर्षपद्मासन/पद्मशीर्षासन”-‘शीर्षासन मे पद्मासन’ मे विश्व कीर्तिमान बनाओत आओर एक सालक कठिन तपस्या आओर परिश्रम क बाद पुन: 21 जून 2017 कए जी.एम.डी.सी. ग्राउंड, अहमदाबाद मे “शीर्ष पद्मासन” मे विश्व-कीर्तिमान बनेलथि ।
आब योगाचार्य रवि झा जी क अगिला लक्ष्य योग मे विश्व कीर्तिमान क “हैट्रिक” लगेबाक अछि । ओ एहि साल 21 जून 2018 कए “मैराथन योग” में विश्व कीर्तिमान क तैयारी कए रहल अछि ।
पतंजलि क भुतपूर्व छात्र समागम मे जतय योग गुरु स्वामी रामदेव अपने मौजूद छलाह, ई घोषणा केलथि जे योगरत्न रवि झा आबय बला 21 जून कए अंतराष्ट्रीय योग दिवस क पावन अवसर पर 60 घंटाक मैराथन योग करत, जे पुन: एकटा विश्व कृतिमान होएत । इस घोषणा क बाद योगरत्न रवि जी अपन तैयारियों क प्रदर्शन केलथि आ आधा घंटे क दौरान अनेकोनेक योगासन केलथि ।
शीर्षासन मे, शीर्ष पद्मासन मे रवि जी एहि स पहिने दूटा विश्व कीर्तिमान बना चुकल छथि, आब 21 जून कए योगरत्न रवि मात्र 25 वर्ष क आयु मे 60 घंटा धरि अनवरत मैराथन योग करत जे फेर एकबेर एकटा विश्व कीर्तिमान होएत ।
वर्तमान मे रवि जी राष्ट्रीय राजधानी दिल्ली मे योगक प्रशिक्षण देबाक काज कए रहल छथि । विभिन्न सामाजिक आ गैर राजनीतिक संस्था क माध्यम से नि:शुल्क योग आ आध्यात्म शिविर आयोजन कए गरीब आओर पिछड़ा बच्चा-युवा क प्रोत्साहन आ मार्गदर्शन करैत रहला अछि । योग मे अपन विश्व स्तरीय पहचान बना चुकल श्री रवि झा अपन एहि सफलता क श्रेय अपन माता-पिता, पतंजलि विश्वविद्यालय क गुरुजन आ अपन परम मित्र आनंद कए दैत छथि ।
अखैन धरि लगातार तीनटा विश्व कीर्तिमान योग क विभिन्न विधाओं मे कोनो एकटा व्यक्ति द्वारा बनल होए, एहन दुर्लभ काज अखैन धरि संभव नहि भेल अछि ई पूरा विश्व मे कहियो भी देखबाक लेल नहि भेटल अछि । 21जून कए जखन ई संभव होएत त एकबेर फिर सम्पूर्ण विश्व पटल पर हम भारतवासी क लेल ई गौरव क गप होएत ।


text:
किसलय कृष्ण, मधुबनी। मई १३, २०१५. मैथिली जिन्दाबाद!!
बिहार सरकारक कला तथा संस्कृति मंत्रालय द्वारा प्रायोजित मधुबनीक टाउन क्लब मैदान मे आगामी जुन ६, ७ आ ८ तारीख तीन दिवसीय मिथिला संस्कृति महोत्सवक आयोजन कैल जायत। एकर उद्घाटन बिहारक मुख्यमंत्री नितीश कुमार द्वारा कैल जायत। एहि महोत्सव आयोजन समितिक संस्कृति प्रभारीक रूप मे किसलय कृष्ण केँ मनोनीत कैल गेलनि अछि। कार्यक्रम मे भारत तथा नेपाल दुनु कातक मिथिलाक्षेत्र सँ वृहत स्तर पर अतिथि, कलाकार एवं अभियानीक सहभागिता रहत।
आयोजन हेतु एकटा बैसार आइ मधुबनी मे राखल गेल छल जाहिमे कार्यक्रम सँ जुड़ल विभिन्न पक्ष पर वृहत चर्चा करैत आयोजनकेँ भव्यतापूर्वक सफल बनेबाक लेल निर्णय लेल गेल। नेपाल सँ अभियानी अतिथि प्रवीण नारायण चौधरी तथा आमंत्रित विशिष्ट कलाकार अतिथिमे सुनील मल्लिक, रूपा झा एवं धीरेन्द्र प्रेमर्षि उपरोक्त कार्यक्रम मे सहभागी हेता। तहिना भारतीय मिथिलाक विभिन्न जिला सँ अभियानी एवं कलाकार लोकनिक सहभागिता निस्तुकी कैल जायत। मुंबई सँ ज्ञानेश्वर दुबे, पटना सँ रंजना झा, समस्तीपुर सँ सुरेश पंकज, मधुबनी सँ पवन नारायण, बीरपुर (सुपौल) सँ स्नेहा झा आ दरभंगा सँ ममता राजे केर सहभागिताक बतौर मैथिलीक प्रसिद्ध कला व गायक केर रूप मे रहत। कार्यक्रमक संपूर्ण विवरण सहित मुख्य विन्दु पर प्रकाश लेल समय-समय पर मैथिली जिन्दाबाद अपडेट करैत रहत।
सामान्यतया बिहार सरकार द्वारा आयोजित कोनो भी महोत्सव मे जिला प्रशासन द्वारा मैथिलीक आड़ मे गैर-मैथिलीक फूहर नाच-गाना बेसी करेबाक कतेको कूचर्चित उदाहरण सोझाँ मे देखल गेल अछि। लेकिन एहि बेरुक कार्यक्रम मे जिला प्रशासन द्वारा खास ध्यान राखल जा रहल अछि जे मैथिली स्वयं मे पुष्ट भाषा आ पूर्ण संस्कृति रहैत अन्य भाषा वा संस्कृतिकेँ घोंसियेबाक कोनो प्रकारक विद्वेषी राजनीति नहि होयत। कार्यक्रम आयोजन समितिक चुनाव मे सेहो एहि बातक ध्यान राखल गेल अछि जे दक्ष, विज्ञ आ लोकप्रिय सज्जन सबहक संयोजन समिति बनय। अत: एकटा नीक कार्यक्रम होयबाक पूर्ण आशा करैत मैथिली जिन्दाबाद एकर सफलताक लेल शुभकामना सेहो अग्रिमे मे दय रहल अछि।


text:
वर्तमान नेपाल भूकंप सँ पहाड़ अस्त-व्यस्त भेल अछि। पहाड़ मे सेहो लमजुंङ्ग नामक स्थान सँ १०० किमी परिधि मे खतरा चरम पर छल, कारण भूगर्भ भीतर भेल घटनाक्रम पृथ्वीक सतह पर प्रकट मध्य हिमालय पहाड़ मे भेल। हजारों घर तहस-नहस भऽ गेल अछि आ मात्र १ मिनटक भूचाल सँ हजारोंक संख्या मे लोक प्राणक रक्षा तक नहि कय सकल, अपन घरहि मे दबिकय जान गँवा देलक। जे मरि गेल ओकरा कतेक फर्क पड़ैत छैक से सहजहि बुझल जा सकैत छैक, मुदा जे बचि गेल ओकरा मे एहन आदंक पैसल अछि जेकर शब्द मे व्याख्या कय सकब संभव नहि अछि। एहेन भूकंप करीब ८० वर्षक बाद आयल से लोकचर्चाक विषय अछि। प्राकृतिक त्रासदीक ई भयावह रूप सँ विश्व मानव समुदाय हिल गेल अछि, भूकंपक कंप भले नेपाल, भारतक उत्तरी भाग, भुटान, बांग्लादेश आदि तक मात्र पहुँचल हो। भयानक विनाशकारी भूकंप सँ जान-मालक जे क्षति नेपालक राजधानी काठमांडु तथा नजदीकी पहाड़ी जिला आदि मे भेल तेहेन क्षति अन्यत्र कतहु नहि भेल अछि। लेकिन जनमानसमे एकटा त्रास पैस गेल जे जँ ई भूकंप आरो १५ सेकंड धरि रहैत तऽ कतहु किछु नहि बचैत। आशंका अनेक पैसल छैक लोकमानस मे। पुष्टि होइत छैक ओहि महाभूकम्पक उपरान्त पुनरावृत्ति झटका सँ जे एखन धरि १०१ बेर भऽ चुकल अछि।
प्रसंग उठा रहल छी प्राकृतिक त्रासदीक अन्य रूप जलप्रलय केर – यैह हिमालय सँ निकैल रहल अनेको छोट-पैघ नदीक जल सँ मिथिला पूर्णरूपेण सींचित अछि आ कोसीकेँ ‘बिहार का शोक’ सेहो मानल जाइत छैक। बागमती, गंडकी, कमला-बलान, गेँहुआँ, आदि सब नदीक जलस्तर गर्मीक मास शुरु होइते, ग्लेशियर पिघलब शुरु होइते बढनाय शुरु भऽ जाइत छैक। मानसूनक बरसात अबैत देरी जलस्तर ऊफान पर पहुँचैत छैक। आ फेर शुरु होइत छैक बाढिक ताण्डव। बाढि आ भूकम्प मे जान-मालक क्षति गुणे कोनो अन्तर नहि छैक, जहिना अपटी खेत मे मनुख अपन जान-प्राणक संग माल-वस्तु-स्वजन परिवार सँ एहि त्रासदी मे बिछुड़ैत अछि तहिना अन्य कोनो मे। घर-वार-खेती-बाड़ी सब खत्म भऽ जाइत छैक। अन्तर कि छैक जे भूकंप तऽ दशकों बाद एक बेर गड़गड़ी दैत अबैत छैक, मुदा बाढि हुहुवाइत हर वर्ष अबैत छैक। मिथिलाक जनमानस करीब-करीब अभ्यस्त बनि गेल अछि। देह चेरा केने रहैत अछि नहि जानि कोन दिशा सँ पानिक बहाव आबि सब किछु बहाकय लऽ जायत।
पहिने खतराक रूप किछु अलग छलैक। खतरा सँ बेसी लोक केँ लाभो भऽ जाइत छलैक। कारण नदीक जल चौतरफा पसरैत छलैक – खेत मे पाँक माटि आनि उपजा चौब्बर बढा दैत छलैक – पोखैर, चभच्चा, खत्ता-खुत्ती, झील आदि मे जलफल आनिकय भरि दैत छलैक। कहबी छलैक जे ‘आय्ल पाइन गेल पाइन – बाटहि बिलाय्ल पाइन’। एहि निरंतर खतरा सँ निजात पेबाक लेल १९४०-५० केर शुरुआती दशक मे अंग्रेज सरकार द्वारा जल-व्यवस्थापन प्रति सकारात्मक सोच बनलैक। ताहि समय दोसर विश्वयुद्ध सँ अंग्रेजक टूटल डांढ आ ताहि मे औपनिवेशिक राष्ट्र जाहि मे भारत सबसँ पैघ छल ताहि ठाम अपन वर्चस्व बचेबाक चुनौती केँ देखैत अंग्रेज सरकार वैभल समान मजबूत जनकल्याणकारी विचारवला वायसराय केर नियुक्ति केने छल। वैभल हिमालय सँ निकलैत पानिक शक्ति केँ देशहित मे उपयोग करैत जनहित लेल बाढि नियंत्रण हेतु वृहत प्रोजेक्ट बनौलक, जेकर नाम ‘वैभल प्रोजेक्ट’ पड़ल आ वैह बाद मे ‘कोसी प्रोजेक्ट’ नाम सँ विख्यात भेल। वैभल केर परियोजना मे जल-व्यवस्थापनक वृहत योजना कि छलैक से वास्तव मे आइ धरि कोनो शोध-पत्र वा मूल आलेख पढबाक-अध्ययन करबाक अवसर नहि भेटल, मुदा एतेक जरुर पढलहुँ जे १९४७ ई. मे भारत स्वतंत्र भेलाक बाद ‘वैभल प्रोजेक्ट’ केर कोष तात्कालीन राजनैतिक-सामाजिक जाग्रत बंगाल आ पंजाब लेल स्थानान्तरण कय देल गेल। पुन: राजनैतिक दबाव बढला पर १९५०-६० केर दशक मे कोसी प्रोजेक्ट, बाँध परियोजना, नहर आ पनबिजली परियोजनाक रूप मे आयल। लेकिन परिणाम बद सँ बदतर भेल। आब तऽ बान्ह टूटिते लाखों जनधन केर क्षति लगभग हरेक वर्ष तय मानल जाइत अछि। कोनो एहन वर्ष नहि जाहि मे विनाशकारी बाढिक त्रासदी मैथिल नहि झेलैत हो। राहत, पुनर्वास, खरात आदि एहि ठामक लोक केँ आदति पड़ि गेल बुझाइत अछि।
प्राकृतिक त्रासदी सँ निपटबाक लेल दीर्घकालीन योजना बनेबाक आवश्यकता आइयो ओहिना बाकिये अछि। मिथिलाक भौगोलिक संरचना हो या नेपालक पहाड़ समान ऊबर-खाबड़ भूमि मे मानवीय सभ्यताक विकास – हर जगह त्रासदीपूर्ण वातावरण सँ ऊबरबाक लेल पूर्व-तैयारी पर ध्यान देनाय जरुरत बनले अछि।


text:
जतेक बेसी हिम्मत करब, ओतेक बेसी सफलता भेटत!!
अन्ततोगत्वा मैथिली सिनेमा केँ सेहो राष्ट्रीय पुरस्कार भेटल…. बिहारहु मे पहिल बेर एहेन सम्मान आयल। कारण अनेक अछि। नितू चन्द्रा – बहुमूखी नायिका, मोडेल आ मार्शल आर्ट (ताइक्वान्डो ब्लैक बेल्ट, भारत केर प्रतिनिधित्व करनिहारि) खेलाड़ी – हिनकहि नाम सब सँ पहिने उच्च स्थान पर सफलता वास्ते लेल जाय।
संपूर्ण कार्यदल मे खूब सुन्दर प्रतिभा देखेबाक भावना एहि सफलता केँ आनि सकल से हम आभास केलहुँ। एकटा महा-योजना एहि सफलताक पाछू देखायल हमरा कियैक तऽ बहुते नजदीक सँ सब किछु कोन तरहें कैल जा रहल अछि से देखैत आबि रहल छलहुँ।
नीक योजनाक संग तैयारी करब ई प्रशंसनीय जीत अहाँ केँ दियौलक से देखलहुँ आर निस्सन्देह मैथिली भाषाक मिठास पुरस्कार निर्णायक समिति केँ स्वाद पर चढि सकल ई कारक तत्त्व सेहो सर्वोपरि देखलहुँ।
जतेक हिम्मत करब, ततेक अहाँ जीतब! नीतीन निरा चन्द्रा केर कठिन परिश्रम – हुनक जिज्ञासू होयबाक संग दृढता सँ कार्य करबाक कला सदिखन सिद्धिक कारक भेल अछि, आर हुनकहि सर्वश्रेष्ठ निर्देशन ई सम्मान हासिल करौलक अछि।
पूर्वहि मे एहि फिल्म पर बहुत बेर विश्लेषणक संग संपादकीय सेहो लिखल जा चुकल अछि – सामाजिक संजाल एकर प्रचारक मुख्य स्रोत रहल; फिल्म निर्माता व निर्देशक तथा अन्य सदस्य लोकनि द्वारा सेहो नीक सहकार्य सब स्तर पर चलैत रहल जाहि सँ एकटा महान् मैथिली फिल्म जे पहिले नहि कियो हिम्मत तक नहि केने छल से बनि सकल। बहिन निर्माता व भाइ निर्देशकक मूल संग जुड़ाव केर कारक तत्त्व आर तहिना समूचा कार्यदल द्वारा मैथिली केँ उच्च स्थान पर लय जेबाक दृष्टि आइ हिनका लोकनि केँ सम्मानक पात्र बनौलक अछि।
एक बेर तऽ हम घोर आश्चर्य मे पड़ि गेल रही जे आखिर एतेक सुन्दर फिल्मक नाम मे प्राइवेट लिमिटेड सनक उपनाम कियैक जोड़ल गेल अछि। एहि नामकरणक निर्णयक हम शुरुहे मे तीक्ष्ण आलोचना सेहो केने रही… विस्मित होएत प्रश्न उठौने रही जे जाएन ई प्राइवेट लिमिटेड उपनाम केहेन मैथिली फिल्म देमय जा रहल अछि। बाद मे पता चलल जे हमर ओहि आलोचना केँ सेहो ई कार्यदल सकारात्मक रूप मे लेलनि आर नाम मे परिवर्तन करैत मात्र मिथिला मखान टा रखलैन।
मिथिला मखान – आब आवाज मे मात्र विशुद्ध मिथिलाक मूलतत्त्व टा बाँचि गेल, नामक पवित्रता सेहो सफलताक श्रेयरूप थीक सेहो हम कहि सकैत छी। ई हमहीं टा नहि, समूचा राज्य आर जनमानस जेकरा एहि निर्णय सँ प्रसन्नता भेट रहलैक अछि, ओ सब कियो कार्यदल केँ बधाई दय रहल अछि आर आगामी सफलता वास्ते सेहो शुभकामना दय रहल अछि। हम तऽ बेर-बेर ईश्वर सँ प्रार्थना सेहो करैत छी जे एहने-एहने आशीर्वादित सपुत सब बेसी मात्रा मे होएथ जिनका अपन मूल पहिचान पर गर्व अछि आर ओ ताहि दिशा मे कार्य कय रहला अछि। वैह सब जीतबो करता, सदिखन जितैत रहता।


text:
दरभंगा। दरभंगा क लक्ष्मीविलास पैलेस सरोवर क सौंदर्यीकरणक शिलान्यास आब तीन दिसंबर कए होएत, पहिने इ एक दिसंबर कए निर्धारित छल, मुदा पूर्व प्रधानमंत्री गुजराल क निधन क बाद राजकीय शोक घोषित भेला स इ कार्यक्रम कए आगू बढा देल गेल अछि।ज्ञात हुए जे राज्य क सरकार पर्यटनक दृष्टि स कामेश्वर नगर क विकास करबाक दिशा मे एकटा आर डेग बढेलक अछि। तीन दिसंबर कए कामेश्वर सिंह दरभंगा संस्कृत विश्वविद्यालय मुख्यालय स सटल पश्चिम स्थित सरोवर शुक्खी दिग्घी आ कामेश्वर नगर स्थित राज परिवारक श्मशान स्थल माधेश्वर परिसर क विकास आ सौंदर्यीकरण क शिलान्यास होएत। राज्यक पर्यटन मंत्री सुनील कुमार पिंटू दिनक करीब 2 बजे एहि दूनू परियोजनाक शिलान्यास करताह। एहि अवसर पर पीएचडी मंत्री चंद्रमोहन राय आ ग्रामीण विकास मंत्री नीतिश मिश्र सेहो उपस्थित रहताह। कार्यक्रम क अध्यक्षता नगर विधायक संजय सरावगी करताह। कार्यक्रम में विधानपार्षद विनोद चौधरी, दरभंगा क मेयर गौरी पासवान आ कामेश्वरसिंह संस्कृत विश्वविद्यालयक कुलपति अरविंद पांडेय सेहो मौजूद रहताह।
पर्यटन विभाग 6 करोड़ 66 लाख पांच हजार टका स कामेश्वर नगर स्थित राज परिवारक श्मशान स्थल माधेश्वर परिसर क विकास आ सौंदर्यीकरण संगहि एक करोड़ 64 लाख 87 हजार 900 टका स कामेश्वर सिंह दरभंगा संस्कृत विश्वविद्यालय मुख्यालय स सटल पश्चिम स्थित सरोवर शुक्खी दिग्घी क सेहो क विकास आ सौंदर्यीकरण क योजना तैयार केलक अछि। इ काज अगिला एक साल क अंतर पूरा करि लेल जाएत। दरभंगा क विधायक संजय सरावगी एहि संबंध मे विस्तार स जानकारी दैत कहला जे कामेश्वर नगर क विकास लेल ओ सतत प्रयत्नशील छथि। श्री सरावगी कहला जे एकरा दरभंगा शहर कए पर्यटन क मानचित्र पर अनबाक पैघ पहल कहल जा सकैत अछि। एकरा लेल ओ मुख्यमंत्री नीतीश कुमार, उप मुख्यमंत्री सुशील कुमार मोदी आ पर्यटन मंत्री सुनील कुमार पिंटू क प्रति आभार प्रकट केलथि।
कामेश्वर सिंह दरभंगा संस्कृत विश्वविद्यालय मुख्यालय स सटल पश्चिम स्थित सरोवर शुक्खी दिग्घी क विकास आ सौंदर्यीकरण क संबंध मे जानकारी दैत श्री सरावगी कहला जे एहि राशि स सरोवर क आसपास प्रकाश क व्यवस्था संगहि कछैर मे फुटपाथ क निर्माण, लैंडस्केपिंग, जेटी, मोटर वोट, पैडल वोट आदि क व्यवस्था होएत। श्री सरावगी कहला जे सौंदर्यीकरण क डिजाइन तैयार करबा काल एहि गप क खास तौर पर ध्यान राखल गेल अछि जे एकर वास्तुशैली राज परिसरक पुरान वास्तुशैली स मिलैत-जुलैत देखबा मे लागै। ओ कहला जे इ परियोजना कए पूरा भेला क बाद परिसर एक बेर फेर सुंदर आ व्यवस्थित लागत।
श्री सरावगी कहला जे माधेश्वर परिसर लेल राशि दू चरण मे देल जाएत। पहिल बेर 4,53,56,500 टका ओ दोसर बेर 2,12,48,500 टका क काज होएत। प्रथम चरण लेल स्वीकृत कैल गेल राशि मे स तत्काल 3,59,70,700 टकाक निकासी आ व्यय क स्वीकृति सेहो भेट गेल अछि। ज्ञात हुए जे एहि परिसर मे राज परिवारक कईटा चिता पर भव्य मंदिर बनल अछि। सबस पुरान मंदिर महाराजा रुद्र सिंह क चिता पर अछि जखन कि सबस नव मंदिर महाराजा कामेश्वर सिंह क चिता पर बनल अछि। ओना एहि परिसर मे सबस बेसी भीड महाराजा रामेश्वर सिंह क चिता पर बनल रामेश्वरी श्यामा मंदिर मे रहैत अछि। ओ कहला जे चौरंगीक विकास लेल सेहो योजना तैयार अछि।
एकर संगहि दूटा महत्वपूर्ण तथ्य पर गौर जरूर कैल जाए पहिल इ जे सौंदर्यीकरणक नाम पर महाराज शक्र सिंह द्वारा खोदाउल गेल पोखरी क आकार संग छोडछाड नहि कैल जाए, दोसर इ जे माधेश्वर परिसर मे बहुत एहन चिता अछि जाहि पर एखन धरि मंदिरक निर्माण नहि भ सकल अछि। सौंदर्यीकरणक नाम पर एहन चिता सब कए नष्ट नहि कैल जाए। ओकर सबहक संरक्षण क जरूरत अछि किया त ओ राज परिवार क धरोहर आ भावनात्मक महत्वक स्थल छी।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना । मिथिला क्षेत्र में आएल आंधी तूफान मे लगभग दस गोटेक मृत्यू भ गेल । जानकारीक अनुसार ठनका खसबासं दरभंगा, खगड़िया मे 3 गोटेक मरबाक खबर अछि । दरभंगा जिलाक कुशेश्वरस्थान आ बिरौल मे चारि गोटेक मरबाक बात कहल जा रहल अछि । एखन धरि कुशेश्वरस्थान थाना क्षेत्र मे चारि टा तथा बिरौल मे एक व्यक्तिक मरबाक पुष्टि भेल अछि।
ओतहि खगड़िया मे मवेशी चरेबाक क्रम मे एक युवकक मृत्यु भ गेल । कुशेश्वरस्थानक कुबोटन गांवक हरिलाल यादवक 55 वर्षीय पुत्र महादेव यादव गांवक बाहर शौच करबा लेल निकलल छलाह । एहि क्रम मे ओ ठनकाक शिकार भ गेलाह । दुबहा गांवक रूपलाल यादवक 55 वर्षीय पुत्र मदन यादव, बिरौल थाना क्षेत्रक नौडेगा बलहा गांव निवासी साधुशरण यादवक पुत्र 35 वर्षीय पुत्र हरेराम यादव तथा विलट रामक 34 वर्षीय पुत्र जनार्दन रामक सेहो मौत एहि घटना मे भेल अछि। घटना सुबह करीब सात बजेक अछि। हरेराम व जनार्दन ट्रैक्टर चालक छलाह ।
ओमहर बिरौलमे मवेशी चरेबा लेल निकलल बिंदे यादव वज्रपातक चपेट मे एबाक कारण गंभीर रूप सं घायल भ गेलाह। दोसर दिस सहरसा जिलाक सिमरी बख्तियारपुर अनुमंडलक बलवाहाट ओपी क्षेत्र के करूआ गांवमे दू गोटेक मृत्यु भेल अछि आ एक बच्चा गंभीर रूप सं घायल अछि । तीनू बच्चा 10 वर्षीया मनीषा कुमारी, आठ वर्षीय अंकित कुमार आ छह वर्षीय अविनाश कुमार एकहि परिवारक अछि । ई तीनू गोटे गाछी मे आम चुनबा लेल गेल छलाह । ओमहर खगड़िया जिलाक मानसी थाना क्षेत्रक सरसवा गांव मे वज्रपात हेबास एक गोट युवकक मौत हेबाक बात कहल जा रहल अछि। सरसवा गांवक निवासी समसागर चौधरीक पुत्र 21 वर्षीय बिट्टू कुमारक मौत मवेशी चरेबाक दौरान बिजली खसबा सं भेल अछि। एकरा अतिरिक्त बिहार भरि मे आजुका आंधी तुफान में आदमी मरबाक खबर अछि।


text:
नंदशंकर झा मूलतः सहरसा जिला चर्चित गाम बनगाँव’क रहनिहार नंदशंकर झा तकरीबन चारि दशक सं मैथिली’क राष्ट्रीय-अंतरराष्ट्रीय मंच पर प्रतिनिधि स्वर केर रूप में जानल जाइत छथि । कहियो मैथिली मंच’क चर्चित जोड़ी नवल-नंद’क शब्द नवल जी रहैत छलाह त’ सुर नंदजी आ जोड़ी परम्परा’क अवसान’क बाद आइ धरि ओ नंदजी नाम सं मैथिली मंचक चर्चित गायक बनल छथि। ताम-झाम सं अपना कें सतत दूर राखय वला नंदजी मैथिली साहित्य आ संगीत दूनू विषय में स्नातकोत्तर छथि ! भारत आ नेपाल’क क़रीब 2000 सं बैसी मंच पर उपस्थिति दर्ज करौनि छथि । हिनकर “अमोल” नामक कैसेट आ तकर गीत सभ 1.जतय गुदरी पहिरि सिया आँगन निपय….2.भइया सामा फोड़े लेल जरूर आबिह…….3.दिल्ली के देखिके दिमाग भेल होल गे….4.छोट-छोट रोड़ी गदैय’…. बहुत प्रसिद्ध भेल छल। मैथिली फ़िल्म “हमर मिथिला” में पूनम मिश्रा संग हिनक गायन चर्चित रहल । गोस्वामी लक्ष्मीनाथ भजन केर कैसेट कें अपार ख्याति भेतलनि ! सम्प्रति मैथिली गीत-गायन केर नाव नाव प्रयोग में लागल रहैत छथि
-जय हो बन्गाम


text:
कहबी छैक जे ब्यापार जँ धारि गेल तऽ मिनटो मे करोड़पति बनि सकैत छी। दूरदृष्टि, ईमानदारी, कड़ा मेहनत – ई सब लक्षण सँ कोनो ब्यापारी सफलताक मुह देखैत अछि। बंगलोर निवासी नौआ रमेश बाबु एकर प्रत्यक्ष उदाहरण अछि। एहेन गलाकट प्रतिस्पर्धाक माहौल मे एकटा साधारण ब्यापार सँ ओ कतेक पैघ उदाहरण ठाढ केलक अछि जे सबहक लेल अनुकरणीय छैक। रमेश केस कटिंग आ स्टाइलिंग केर अति साधारण ब्यापार सँ शुरु केलक, आइ ओकरा पास अकूत संपत्ति छैक आ ओ भाड़ा पर कार उपलब्ध करेबाक ब्यापार सेहो चलबैत अछि जाहि मे ओकरा पास करीब ६७ टा कार उपलब्ध छैक। रमेश बाबु कहैत अछि, “कोहुना कऽ हमर काज सुतैर गेल”। रमेश अपन मृदुल व्यवहार आ केस कटिंग तथा स्टाइलिस्ट केर रूप मे अति-साधारण प्रतिभा सँ सलमान खान, आमीर खान आ ऐश्वर्या राय बच्चन समान स्टार कलाकारक संग-संग एक सँ बढिकय एक राजनेता, सेना अधिकारी सबहक चहेता नौआ बनबाक सौभाग्य प्राप्त केने अछि।
रमेश बेसीकाल अपन कार्यस्थल पर लगभग ३.१ करोड़ मूल्यक रौल्स रायस घोस्ट कार मे अबैत अछि। ओ अपन गाड़ीकेँ अपन अनमोल ग्राहक केर सेवा करय समाने रेखदेख करैत अछि। बंगलोर सिटी मे एहेन लक्जरियस कार मात्र आरो ५ गोटाक पास छैक। रमेश बाबु अपन कठिन परिश्रमक कमाई सँ ई कार किनने छल। सैलून सँ ओकर आमद बड खास नहि छैक, मुदा आरामदेह महंगा गाड़ीक ब्यापार सँ बेहतर आमदनी कमाइत अछि। एहि तरहें ओ भारतक सर्वाधिक संपत्तिशाली केस श्रृंगारक केर रूप मे प्रसिद्धि पबैत अछि। जखन कि १९८९ मे ओकर समय बड नीक नहि छलैक। रमेश बड छोटे छल तखनहि ओकर पिता जे एकटा सैलून केर मालिक छलाह तिनकर मृत्यु भऽ गेल छलनि आ रमेशक पास मात्र वैह दोकान टा ओ छोड़ि गेल छलाह। रमेशक माय ओहि दोकान केँ ५ रुपया प्रतिदिनक भुगतानी पर ओकरा भाड़ा पर दोसराक हाथे छोड़ि स्वयं घरेलू कामकाज मे सहायिकाक काज धय अपन गुजारा करय लागल छलीह।
“हमरा ओ दिन आइयो याद अछि जहिया पिता हमरा सबकेँ एहि केस कटेबाक दोकान छोड़ि स्वर्ग सिधारि गेल छलाह”, कनेक कानय सन आवाज मे ओ याद करैत अछि। १९९४ मे, रमेश अपन पढाई छोड़िकय पिताक दोकान चलेबाक निर्णय लेलक। सैलून जेकर नाम ईनर स्पेस छलैक ओ रमेशक विद्यालय सँ सटले सापिंग कम्प्लेक्स मे छलैक। ओ कनेकबा दिन मे स्कूली बच्चा सबहक केस श्रृंगारक रूप मे प्रसिद्धि पाबि गेल। सैलूने चलबैत ओकरा एकटा कार कीनबाक शख भेलैक। ३ साल बाद बाबु मारुति ओमनी कार कीन लेलक जे लोक सबकेँ सेहो भाड़ा पर लगाबय आ अपनहु चढय। यैह ओकर जीवन केर टर्निंग प्वाइन्ट बनि गेलैक। ओकर मायक एक नियोक्ता जे इन्टेल कंपनी मे कार्यरत छलीह रमेश केँ ओहि कार केँ इन्टेल कंपनीकेँ भाड़ा पर लगेबाक लेल कहलीह। कार भाड़ाक ब्यापार सँ आमदनी काफी नीक मात्रा मे होइत छलैक जे सैलून केर आमदनी संग रमेशक उत्साह बढबैत रहलैक। जेना-जेना ओकर प्रसिद्धि पसरैत गेलैक, तहिना ओकर कार रेन्टल ब्यापार सेहो बढैत गेलैक। १९९० केर अन्त मे रमेश टूर्स एण्ड ट्रेवेल्स नाम सँ ओकर एकटा सफल टैक्सी संचालन ब्यापार ठाढ भऽ गेल छलैक। २००४ मे सरकार द्वारा पर्यटन क्षेत्र खोललाक बाद रमेश अपन ब्यापारकेँ विस्तार लक्जरी कार रेन्टल दिशि मोड़ि स्वयं-गाड़ी-चलाउ ब्यापार जोड़ि फेर कहियो पाछू मुंहें नहि तकलक। ओ पहिले एकटा मर्सडिज ई क्लास मे लगानी केलक, ओकर दाम करीब ३८ लाख पड़ल छलैक। संख्या बढैत गेलैक आ आब ३ टा आरो मर्सडिजक संग ४ बीएमडब्ल्यु आ दर्जनो टा टोयोटा ईनोवा ओकरा पास भऽ गेलैक। आइ ओकरा पास करीब २०० कार छैक, जाहि मे इम्पोर्टेड रौल्स रायस सिल्वर घोस्ट, मर्सडिज सी, ई आ एस क्लास तथा बीएमडब्ल्यु ५, ६ तथा ७ सिरीज सेहो छैक। ओकरा पास इम्पोर्टेड मर्सडिज वैन तथा टोयोटा मिनी बस केर सेहो बहुत रास गाड़ी मौजूद छैक।
“ई हमर शखिया आदैत अछि। हम ताबत धरि केस कटिंग-स्टाइलिंग केर कार्य एक नौआ बनिकय करैत रहब जाबत हमरा हाथ मे ताकत अछि।” अपन नौआ हेबाक बात पर रमेश अपन प्रतिक्रिया एहि अन्दाज मे दैत अछि। आश्चर्यरूपे रमेश रौल्स रायस केर एक दिनक चार्ज ७५ हजार रुपया रमेश लैत अछि आ ओकर ग्राहक बेसीतर बड़का नामीगिरामी लोक तथा बोलीवूड आ टोलीवूड केर स्टार्स सब होइत छैक। रमेश लंग मात्र कारहि टा नहि बल्कि एकटा १६ लाख दामक सुजुकी इन्ट्रूडर बाइक सेहो छैक जेकरा ओ स्वयं सप्ताहांत मे निजी कार्य लेल प्रयोग मे अनैत अछि। एतेक संपत्तिशाली भेलाक बादो ओ अपन जैड़ केँ नहि बिसरलक अछि। ओ मात्र ६५ रुपया मे अपन नित्यक ग्राहक केर केस बनबैत अछि। “हम जखन जे केलहुँ, बस नीक केलहुँ, एतबी कहि सकैत छी”, हँसैत ओ अपन सफलताक श्रेय नीक सोच अनुसार कर्म करबाक बात केँ दैत अछि।


text:
२.२०. लक्ष्मण झा सागर- खाँटी मैथिलीस्ट शरदू जी
लक्ष्मण झा सागर
खाँटी मैथिलीस्ट शरदू जी
आइ हम एहन ओझरौटमे पड़ल छी जे की कहू। हमरा श्री शरदिंदु चौधरीजीपर लिखबाक अछि। की लिखबाक अछि से मोनमे सरिया नै रहल अछि। एहन सन स्थिति हमरा एहिसँ पहिने किनकोपर लिखबाक बेरमे नै भेल छल। हिनकापर एना कियै भऽ रहल अछि? कारण हमरा जनैत ई भऽ सकैत अछि जे शरदू जीसँ हमर जान पहचान कहिया भेल, कोना भेल आ कियै भेल से हमरा स्मरण शक्तिमे क्रमवार सैंतल नै अछि। तेँ की हम हुनकापर लिखब छोड़ि देब? नै, हम लिखब। लिखबाक चेष्टा करब। जहिना हैत तहिना लिखब। जेना-जेना जे-जे फुरत से-से लिखब।
मैथिलीमे बहुत एहन साहित्यकार सभ छथि जे बाबा बले फौदारी करैत छथि। शरदू जी से नै करैत छथि। ई बात सत्य अछि जे हिनका शरीरक रक्त नलिकामे अपन पिता स्व सुधांसु शेखर चौधरी जीक लहू बहैत रहैत अछि। सम्पादक जीक नामसँ विख्यात मिथिलाक महान व्यक्तित्व शेखर जी मिथिला मिहिर , पटनाक सम्पादनसँ आधुनिक मैथिली साहित्यक वर्तनीक एकटा एहन डड़ीर पारि देलनि जे मैथिली साहित्यक मानक वर्तनी बनि गेल। आ मैथिली साहित्यक रचना ताहि स्वरूपमे आइ धरि भऽ रहल अछि। से नहियो भऽ सकैत छल जँ हुनका एकमात्र पुत्र रत्न शरदू जी सन उत्तराधिकारी नै भेल रहैत। शरदू जीक जीवनक सबसँ पैघ उपलब्धि ई छनि जे अपन पिताक अधिकांश साहित्यिक रचनाक पोथी प्रकाशित केलनि। एखनो ताकि-हेर कइए रहलाह अछि। एहि पोथी सबकेँ एलाक बादे मैथिलीक साहित्यकार सभ कें शेखर जीक बहुआयामी प्रतिभाक मादे विशेष परिचय भेलनि। एहि कृत्य लेल शरदूजीकें जँ आधुनिक मिथिलाक श्रवण कुमार कहल जाय तँ कोनो विस्मय नै हेबाक चाही।
मात्र ततबे नै। पिताक एहन आज्ञाकारी पुत हैब दुर्लभ नै तँ मुश्किल जरूर अछि। राजनीति शास्त्रसँ एम.ए केलनि। सचिवालयमे सरकारी नोकरी भऽ रहल छलनि। पिता कहलखिन जे ई नोकरी नै करू। सत्य नै बाजि सकब। निर्भीक बनल नै रहि हैत। हिन्दी लिखय-बाजय पड़त। नै केलनि से नोकरी। अपन हृदयपर हाथ राखि सब गोटे सोचू जे कै गोटे छी हम सब जे मैथिली लेल अपन जीवन के दाँवपर लगेने छी। शरदू जी से लगेने छथि। मिथिला-मिहिर, पटनाक सम्पादन विभागमे अपन योगदान देलनि। अपन जीवन-यापन लेल अल्प दरमाहाकेँ अपन बोइनि बूझि खूब मोन लगा कऽ सम्पादन विभागमे पहिने प्रशिक्षण आ पछाति नोकरी करय लगलाह से ताधरि केलनि जा धरि इन्डियन नेशन प्रेस चलैत रहल। हमर परिचय शरदू जीसँ तहियेसँ अछि। दुनू गोटेक बीच खूब पत्राचार होइत रहैत छल।
पिता हिनक दरभंगाक जे अपन मरौसी जमीन-जायदाद छलनि तकरा बेच-बिकनि कऽ पटनामे घर बनेलनि। पिताक देहांत के बाद शरदू जी अपन घरक मुखिया भेलाह। हिनको एकमात्र पुत्र आयुष्मान राजाशेखर चौधरी एखन बेंगुलुरूमे कार्यरत छथि। चारि टा पुत्रीमे छोटकी एखन उच्च शिक्षा ग्रहण कऽ रहल छनि पटनेमे। लगमे वैह बेटी आ पत्नी रहैत छथिन। एकटा बेटीक बियाह मैथिलीक स्वनामधन्य गजलकार श्री जगदीश चन्द्र ठाकुर अनिल जीक पुत्रसँ भेल छनि। दोसर बेटीक वियाह मैथिलीक दिवंगत कवि सुकांत सोमक बालकसँ भेल छनि। सभ गोटे सुखी आ सम्पन्न छथिन। आमदनीक जरिया घरक किराया आ शेखर प्रकाशनसँ प्राप्त आय छनि। ने बड़ सुखी आ ने तेहेन दैन्य स्थिति छनि। अपन सब आवश्यक खर्च जुमि जाइत छनि। शरीर आ स्वास्थ्यसँ सब दिन कमजोर रहैत आयल छथि। तीन बेर हृदयपर आघात भेल छनि। अस्पतालमे भर्ती हुअय पड़ल छनि। मुदा,अपन आत्मबल आ जीजिविषाक जोरपर सब बेर स्वस्थ भऽ कऽ घर आबि जाइत छथि। बहुत साहसी लोक छथि शरदू जी।
नब्बेक दशकमे हम अपन कम्पनीक काजसँ पटना गेल रही। होटलमे रूकल रही। शरदूजीकें फोनपर खबरि केलियनि जे भेंट करय चाहैत छी। हमरा कहलनि जे ४ बजे जमाल रोडमे श्री विनोद कुमार झा जीक (देसकोस वाला) कोरियरक दुकानमे आबि जाउ। हम समयपर चल गेल रही। विनोद जीसँ (कलकत्तेसँ परिचय रहय) गप-सप करिते रही कि देखैत छी दू गोटे आबि गेलाह। दुनू हमरा लेल अनजान। विनोद जी परिचय करेलनि। उज्जर दप-दप केश आ झुनकुट पाकल दाढ़ी वाला लक-लक पातर शरदू जी रहथि। संगमे रहथिन युवा पत्रकार अजित आजाद। गोर-नार,शुभ्र- शाभ आ आकर्षक व्यक्तित्व बला छवि। परिचय पातक बाद शरदू जी हमरा (आग्रह आ अधिकारक मुद्रामे) कहलनि जे अजितकेँ कतहु नीक नोकरी लगा दियनु। हम अनुभव कैल जे शरदू जी मैथिलीक नव लोक लेल कतेक उपकारी छथि। आ हुनक ई स्वभाव एखनो बदस्तूर कायम अछि।
श्री उदय चन्द्र झा विनोदजीकेँ अपन पोथी प्रकाशित करेबाक रहनि। पाइक अभाव रहनि। शरदू जी लग गेलाह। शरदू जी उधारी पोथी छापि देलखिन। एखनो धरि हिसाब नै फरियेलनि अछि। श्री केदार कानन कोनो मुसीबतमे फँसि गेल छलाह। शरदूजीकें पता लगलनि। तुरत श्री मंत्रेश्वर झाजीकेँ लऽ जा कऽ न्यायाधीश श्री मति मृदुला मिश्राजीसँ पैरवी करबेलनि। मामिला रफा-दफा भेल। केदारजीकें फारकती भेटलनि। एवं प्रकारें शरदूजी मैथिलीक बहुतो साहित्यकारककेँ उपकार करैत रहलाह अछि। मुदा, हुनक हस्त रेखामे यश नै लिखल छनि। हुनका लग एहन करीब १५० टा साहित्यकारक लिस्ट छनि जिनका लग हिनक पाइ बाँकी छनि। एक दिन कहैत छलाह जे हम एकटा पत्रिका निकालब। नाम रखबै पोल-खोल। सबहक नाम छापि देबैक। आइ जे सब गोटे अपनाकेँ मैथिलीक महन्थ कहैत छथि से सब कतय भऽ के रहताह? मुदा, से शरदू जी करताह नै। कियैक तँ हुनकर हृदय जहिना उदार छनि तहिना साफ सेहो छनि।
शरदूजीकें हम मूलत: पत्रकार मानैत छियनि। से कोनो इड्डी-गुड्डी वाला पत्रकार नै। एकदमसँ निष्पक्ष,निर्भीक,सचेतन आ प्रखर छवि वाला पत्रकार। जे कियो हिनक संपादनमे प्रकाशित समय-साल, पुर्वोत्तर मैथिल (गुवाहाटी), चेतना समिति, पटनाक स्मारिका देखने आ पढ़ने हैब से जनैत हैब हिनक सम्पादनक वैशिष्ट्य। हिनक सम्पादकीय केर धार। हिनक मानक मैथिलीक छटा। रचनाक संरचना। सामयिक टिप्पणी जे राजशेखरक नामसँ टिपैत रहथि। मुद्दा राजनैतिक हो, मैथिलीक विकासक हो, गाम-घरक खेतीक समस्या हो, शहरक विद्रूपता हो शरदू जीक बेबाक लेखनीसँ सब गोटे परिचित छीहे। हिनक मारुख कटाक्ष सत्ताक गलियारीमे गुँजैत रहल अछि। शरदू जी कोनो राजनैतिक दलक लोक नै छथि। एकटा तटस्थ विचारधाराक हस्ती छथि। हुनका कियो अपन सिद्धांतसँ झुका नै सकैत छथि। आ ने ओ किनको लादल विचारसँ प्रभावित होइ वाला जीव छथि। यदि शरदू जीक स्वभावमे कनियों लचीलापन रहितनि त आइ ओ पटनामे मैथिलीक धारे झा रहितथि। मैथिलीक साहित्यकार सभक दरबार होइत हिनका लग। मैथिली सेवी संस्थाक अधिकारी सभ हिनक चारण रहितनि। चेतना समिति, पटनामे जे चाहितथि से करबा सकैत रहथि। घर-बाहर पत्रिकाक सम्पादक बनि गेल रहितथि। कैक टा सम्मान आ प्रशस्ति पत्र घरमे जमा भेल रहितनि। मुदा, से सब किछु नै भेलनि। पटनाक हनुमान जी मंदिर लग एकटा साधारण पोथिक दोकान छनि। ताहि ठाम बैसल रहैत छथि। मैथिलीक गतिविधिकेँ अकानैत रहैत छथि। पटनाक साहित्यकारक नजरिमे उफाँटि बनल एकोर भेल रहि रहल छथि शरदू जी।
शरदू जी बनब सभक वशक बात नै अछि। समकालीन साहित्यमे अपन व्यंग्य विधाक मौलिक पोथी सभ लिखि एकटा स्तरीय साहित्यकारक श्रेणीमे हिनक नाम उल्लेखनीय रहल अछि। करिया काकाक कोरामिन, जँ हम जनितहुँ, साक्षात्कारक दर्पणमे आदि-आदि हिनक पोथी प्रकाशित छनि। सभटा पढ़बाक प्रयोजन अछि, हिनक लेखनक विशेषता के जनबाक लेल। हिनक शैली, शिल्प आ बिम्ब-विधान हिनक अप्पन छनि। रजनी-सजनी आ हल्लुक-उत्थर बात नै लिखलनि कहियो। जे लिखलनि जतबा लिखलनि से समय साक्षेप लिखलनि। समाजोपयोगी लिखलनि। अपन सम्पादनमे दू टा पोथी प्रकाशित केलनि जे बहुत महत्वपूर्ण काज भेल अछि। एक तँ पत्रकारिताक दशा आ दिशा जे लोक सेवा आयोगक परीक्षा लेल सहयोगी पोथी अछि। दोसर मिथिलाक ज्वलन्त समस्या मिथिला राज्य लेल पक्ष आ विपक्षपर भेल परिचर्चाक संकलन। मिथिला राज्य अभियानी लोकनि लेल मीलक पाथर अछि।
हम अधिकारपूर्वक ई बात कहबा ले बाध्य भेल छी जे शरदू जी कोनो पुरस्कार आ सम्मान लेल कहियो रेसमे नै रहलाह। सब दिन मैथिलीक सेवामे अपस्यांत रहैत छथि। संघीय लोक सेवा आयोग आ बिहार लोक सेवा आयोगक परीक्षार्थी सभ लेल चयनित पोथी सभक जोगार करेबामे दिन भरि लागल रहैत छथि। एक दिन रातुक १२ बजे हमरा फोन केलनि जे मणिपद्म जीक लोरिक विजय बजारमे उपलब्ध नै अछि। विद्यार्थी सभ परेशान आ चिंतित छथि। कोर्समे लागल छैक। एहि पोथिक प्रकाशक कलकत्तेक मिथिला सांस्कृतिक परिषद अछि। अहाँक मदति चाही। तावत हम अपना लग जे एक प्रति बाँचल अछि तकरे जेरॉक्स करा कऽ हम बिद्यार्थी सभकें वितरित कय रहल छी। से सहीमे अपन खर्च कऽ कऽ नि:शुल्क विद्यार्थी सभकें बँटैत छलथि। एना हम स्व किशोरीकांत मिश्रजीकें आग्रह कय पोथिक दोसर संस्करण प्रकाशित करबाय दोसर सालक लेल उपलब्ध करबा देने रहियनि। माटिपरक काज करैत छथि शरदू जी। एक दिन कहलनि जे हमरा एहिसँ पैघ उपलब्धि आर की हैत जे हमरा सहयोगसँ देश विदेशमे रहनिहार आइ.ए.एस, आइ.एफ.एस आ आइ.आर.एस करीब १५०सँ ऊपरे। ओ सभ फोनपर हमरा सर कहैत छथि आ हमर हाल समाचार पुछैत छथि। बी.डी.ओ, सी.ओ ,कलक्टर आ एस.पी तँ बूझू जे हमर दासो-दास बनल रहैत छथि। के छथि मैथिलीमे एहन कलामी से हमरा देखाउ तँ।
एकटा आर बात कहि कऽ हम विराम लेब। शरदू जी पराकाष्ठाक इमानदार लोक छथि। एक बेर पूर्वोत्तर मैथिल पत्रिकाक बिक्री मूल्य सब मिला कऽ हम हुनका ५०० रुपैयाक चेक कोरीयरसँ पठेलियनि। हुनका भेट गेलनि से निस्तुकी रूपेँ हम निचैन भऽ गेल रही कियैक तँ पावतीमे हुनक पुत्र राजा शेखर दस्तखत केने छल। हम समय-समयपर अपन बैंक बैलेंस मिलबैत रहैत छलहुँ। हमर बैलेंस घटि नै रहल छल। जहन छह मास बीत गेलै तखन हम फोन कऽ हुनका पुछलियनि जे चेक हमर वाला बैंकमे जमा नै केलियै तँ फटसँ हमरा कहैत छथि जे प्रेमकांत चौधरी जी हमरासँ मँगबे नै केलनि तँ हम कोना आ कियै जमा करितहुँ। भेटत एहन लोक मिथिलामे?
अंतमे हम अपन अनुज तुल्य शरदू जीक उत्तम स्वास्थ्य लेल माँ मैथिलीसँ मंगल कामना करैत छियनि आ विदेहक समस्त टीमकें हार्दिक आभार व्यक्त करैत छी जे मैथिलीक एकांत साधक श्री शरदिंदु चौधरी जीपर विशेशांक बहार कऽ अहाँ लोकनि मैथिलीक बड़ पैघ उपकार कैल अछि।
-संपर्क-लक्ष्मण झा सागर, कोलकाता/ १३.११.२०२२ 9903879117
अपन मंतव्य editorial.staff.videha@gmail.com पर पठाउ।


text:
पटना. बिहारक राजनीतिमे मगध केर क्षेत्र प्रदेशक सत्ताक भविष्य तय करैत अछि. मगध केर क्षेत्र लालू प्रसाद यादवक राजनीतिक मजगूत गढ़ मानल जाएत अछि. मुदा नीतीश कुमारक राजनैतिक प्रभाव बढ़बाक संगहि इ जेडीयू-बीजेपीक दुर्ग बनि गेल. नीतीश कुमार एहि क्षेत्रक धुरी मानल जाएत छथि आ यैह कारण अछि जे 2015 मे आरजेडी एतय अपन पैर मजगूती स’ जमयबामे सफल रहल छल, मुदा अब नीतीश आ बीजेपी एक संग अछि त’ तेजस्वी यादवक लेल मगधक राजनीतिक साम्राज्य बचयबाक चुनौती अछि.
मगध प्रमंडलक पांच जिला गया, अरवल, जहानबाद, औरंगाबाद आ नवादामे विधानसभाक कुल 26 टा सीट अबैत अछि. पछिला दू चुनाव स’ इ इलाका बिहारक सत्ताक फैसला करैत आबि रहल अछि. 2010 मे बीजेपी-जेडीयूक नाम रहल त’ 2015 एहि इलाकामे लालू यादवक लहरि देखबामे आयल छल. एकरे कारण छल जे पछिला चुनावमे एतय महागठबंधन 20 सीट अपना नाम कयने छल आ
पूरा इलाका स’ एनडीएक सफाया भ’ गेल छल.
2015 केर बिहार विधानसभाक चुनावमे मगध प्रमंडलक 26 सीटमे स’ 10 सीट आरजेडी जीति क’ अपन दबदबा बनओने छल. एकरा अलावा जेडीयूक खातामे 6 सीट आयल छल आ कांग्रेसके चारिटा सीट भेटल छल. ओतहि, एनडीएक खातामे छह सीट आयल छल, जाहिमे बीजेपीके 5 आ जीतनराम मांझीक पार्टीके एक टा सीट भेटल छल. 2015 मे आरजेडी अरवलक दू गोट सीटमे स’ एक, जहानाबादक तीन सीटमे स’ दू, औरंगाबादक छह सीटमे स’ एक, नवादाक पांच सीटमे स’ दू आ गयाक 10 सीटमे स’ चारिटा सीट जीतने छल. एकरा पांच साल पहिने आरजेडीक अरवल, जहानाबद, औरंगाबाद आ नवादा जिलामे खाता धरि नहि खुजि सकल छल. आरजेडीक संग-संग कांग्रेसक सेहो स्थिति 2010 केर मोकाबिला 2015 मे नीक भेल छल. ओ 2015 मे औरंगबादमे दू गोट आ गया एवं नवादामे एक-एक टा सीट जीतने छल, जखनकि एहि स’ पहिने मगधमे ओकर खाता नहि खुजल छल.
एहि बेर बदलि गेल अछि राजनीतिक समीकरण
यद्यपि, एहि बेरक विधानसभा चुनावमे बिहारक राजनीतिक समीकरण बदलि गेल अछि. जेडीयू एक बेर फेर स’ अपन पुरान सहयोगी बीजेपीक संग अछि, जकर सहयोगीक रूपमे एलजेपी अछि आ जीतन राम मांझी अयबाक प्रयासमे छथि. ओतहि, आरजेडी कांग्रेस, उपेंद्र कुशवाहा आ वामपंथी दलक संग मिलिकय चुनावी भाग्य आजमा रहल अछि. मगधक क्षेत्रमे आरजेडीक किलाके बचेबाक चुनौती तेजस्वी यादवक कान्ह पर अछि, किए नीतीश कुमार ने 2010 में बीजेपी के साथ मिलकर इस इलाके की सभी सीटों को अपने नाम कर लिया था. आरजेडी को महज त’ एकटा सीट भेटल छल आ कांग्रेसक खाता सेहो नहि खुजि सकल छल. ओतहि, जेडीयूके 16 सीट भेटल छल आ बीजेपीके 8 सीट भेटल छल. एकरे परिणाम छल जे राज्य बीजेपी-जेडीयू गठबंधनक सरकार बनल छल, आब फेर स’ वैह समीकरण सोझाँ अछि, जाहि स’ तेजस्वी यादवके मोकाबिला करबाक अछि.


text:
विचित्रवीर्य
विचित्रवीर्य (अङ्ग्रेजी: Vichitravirya, vicitravīrya) सत्यवती आ शान्तनुक चित्राङ्गद आ विचित्रवीर्य नामक दुई पुत्र भेल । शान्तनुक स्वर्गवास चित्राङ्गद आ विचित्रवीर्यके बाल्यकालमे भ गेल छल याह कारण ई दुनुके पालन पोषण भीष्मद्वारा कएल गेल छल । भीष्म चित्राङ्गदके पैग भेला बाद हस्तिनापुरक राजगद्दी पर बैसाएल गेल मुदा किछ समयबाद ओ गन्धर्वसभसँ युद्ध करैत समय चित्राङ्गद मारल गेल । एकर बाद भीष्म हुनकर अनुज विचित्रवीर्यके राज्य सौंपि देलक । आब भीष्मके विचित्रवीर्यक विवाहक चिन्ता भेल। अम्बिका आ अम्बालिकाक विवाह विचित्रवीर्यक संग ओ कराए देलक । विचित्रवीर्य अपन दुनु रानिसभक साथ भोग विलासमे रत भ गेल मुदा दुनु रानीसभसँ हुनका कोनो सन्तान नै भेल आ ओ क्षय रोगसँ पीड़ित भ ओकर मृत्यु भेल ।


text:
विमलजी मिश्र, दिल्ली। दिसम्बर ६, २०१५. मैथिली जिन्दाबाद!!
दिनांक 4/12/2015 कें, लोकसभाक शीतकालिन सत्र मे, अखिल भारतिय मिथिला राज्य संघर्ष समिति द्वारा, “मैथिली माध्यम सँ प्राथमिक शिक्षाआर मिथिला राज्य केर माँग करैत एक दिवसिय धरना प्रदर्शन कार्यक्रम दिल्लीक जंतर मंतर पर राखल गेल ।
एहि धरना मे सैकड़ोक संख्या में प्रर्दशनकारी वक्ता, राजनेता, बुद्धिजीवी लोकनि भाग लेलनि। भोरे दस बजे सँ साँझक पाँच बजे धरि प्रदर्शन कैल गेल। करीब पैंतिस टा वक्ता लोकनि अपन ओज भरल भाषण सँ ठंढी मे गर्मीक एहसास कराबैत रहला।
प्रमुख वक्ता मे जखन माननीय सांसद कीर्ति झा आजाद अपन क्रान्तिकारीवाणी मे कैल संबोधन सँ चौका-छक्का लगाबय लगला तँ मानू एना लागल जे युद्धक बिगुल फुँका रहल अछि । मिथिलाक संबंध मे हजारों लाखों सालक पन्ना केँ उनटाबैत एक सँ बढिकय एक उदाहरण देलथि । जखऩ बिहार केँ कियो जानितो नहि छलै ताहु समय मे मिथिलाक नाम दुनिया भरिक लोक जानैत छल । ओ बाजलथि जे तेलांगना जकां सभ केँ लड़य पड़त । आब तीर कमानक संग जागै पड़त । जाहि धरती पर माँ सीता केर वास अछि, ओ धरती एना कानैत नहि रहत । संसद मे जरुर मांग राखब ।
कीर्ति जी नेपालक संबंध मे सेहो बाजलथि जे हमरा सभक बेटी-रोटीक संबंध अछि । हमरा सभक संबंधी केँ दुःख होयत तऽ हम सब वर्दास्त नहि करब । दु हजार सोलह मे सुगौली संधि पुरा भऽ रहल अछि । हम पार्लियामेंट मे जरुर बाजब सरकार सँ जे किछु करु । जाहि सं हमर मधेश केर दुख दूर हुअए । ईहो गप्प कहलथि जे बँटबारा भेला सँ जखन ओहि ठामक नागरिक केँ भारत मे पूर्ण भारतीयता प्राप्त छैक, कोनो तरहक भेद भाव नहि छैक तखन नेपाल सरकार कोना दु नीति रीति चला रहल अछि । नेपाल अगर मधेश केर वास्ते नहि सोचत तऽ दुस:परिणाम भुगतय पड़तैक । हम सब चुप कोना रहब । अपन विवेकपुर्ण गर्म आ शोधल भाषण सं सब कें अन्दर जोश जुनुन भरि देलनि सांसद आजाद ।
आरो वक्ता सब नीक नीक बिचार प्रस्तुत केलथि । एहि क्रम में हम अपन संछिप्त वकतव्य आ गीतक माध्यम संबोधित केलहुँ । जागु जागु यौ मैथिल जागु..! आ, चुप बैसल कियै छी आँखि कान मुइन कै…!
मिथिला राज्य केर मांग संग मैथिली ओ मैथिलक सर्वथा हित केर चिन्तक वरिष्ठ नेतृत्वकर्ता एवं अभियानी डा. बैद्यनाथ चौधरी बैजु फोनक माध्यम सँ संदेश देलथि, मुदा तकनिकि गड़बड़ीक कारण पता नहि चलि सकल जे स्पष्टतः हुनकर संबोधन मे कि सब कहल गेल छल । बस हुनकर चीर-परिचित नारा “भीख नहि अधिकार चाही – हमरा मिथिला राज्य चाही” तथा “मिथिला राज्य हो संविधान मे” लगबैत सब केओ हुनकर भाषणक स्वागत केलनि।
गृह मंत्रालय भारत सरकार केँ माननिय सांसद कीर्ति झा आजाद सहित सहभागी समस्त आन्दोलनकारीक हस्ताक्षरयुक्त ज्ञापन पत्र देल गेल । अनेको प्रेस मे विज्ञप्ति सेहो देल गेल । प्रो. अमरेन्द्र झा केर संयोजन, शिशिर झा केर संचालन आ डॉ. श्यामोले नवी, सदस्य अखिल भारतिय काँग्रेस समिति केर अध्यक्षता मे दिन भरिक धरना काबिले तारीफ छल ।
मिथिला मैथिली प्रति शिशिर झा केर गंभीर दुरदर्शितापूर्ण विचार अत्यन्त सराहनीय रहल । आओर वक्ता सब मे.. डॉ. प्रसन्न मोहन झा, मिहिर झा, दिवाकान्त झा, मदन कुमार झा, हेमंत झा, ललित झा, रविन्द्र मिश्र, काशीनाथ चौधरी, ललित सुमन, पं वचन देव झा, आदि समर्पित अभियानी अपन सुन्दर वक्तव्य देलनि । पाँच बजै धरि जोर शोर सँ अनवरत भाषण चलल । मंच केर तरफ सँ सब केँ धन्यबाद देल गेल ।


text:
रग्घू कनियाँ पीलियासँ ग्रस्त अंतिम अवस्थामे दिल्लीक
लोकनायक जयप्रकाश अस्पतालमे आइ दस दिनसँ भर्ती भेल जीवन आ मृत्युक बिच संघर्ष कए रहल छलथि
| पीलियाक अधिकता आ कोनो आन कारणे आँखिमे से
इन्फेक्सन भए गेलनि | लोकनायक
जयप्रकाश अस्पतालक
डाक्टर रग्घूसँ
कहलकनि जे कनियाँक आँखि लोकनायक जयप्रकाश अस्पतालक बगलेमे आँखिक अस्पताल गुरुनानक
आई हॉस्पिटल छैक ओहिठामसँ जाँच करा कए आनै लेल |
रग्घू
डाक्टरक बात मानि एहि काजमे लागि गेला |
लोकनायक आ गुरुनानक दुनू सरकारी अस्पताल
छैक तैं खर्चाक बात नहि मुदा रग्घूकेँ
बोनि मजुरी रहैन रोज कमाऊ
आ रोज खाऊ आ आइ दस दिनसँ अपन बोनि छोरि कनियाँ संगे एहि ठाम अस्पतालमे छथि | दस दिनसँ नव काज नै | जमा पूंजी खत्म | एखन तत्काल लोकनायकसँ गुरुनानक अस्पताल तक जाइमे
पन्द्रह रुपैया जइती आ पन्द्रह रुपैया आबिती, तिस रुपैया चाही | हुनका लग छलनि कुल दस रुपैया | ओहि दस रुपैयामे अपन किछु नास्ता भोजन सेहो, कनियाँकेँ तँ अस्पतालेमे भेट जाइ छलनि | ओइ ठामसँ काज करै लेल कतौ जेबों करता
ताकी पाइ होइन
तँ कम सँ कम दस रुपैया बस भारा
चाहीएन |
ई सभ समस्याकेँ जनैत रग्घूक कनियाँ रग्घूसँ कहलनि,
" फोन कए क' अपन भैयासँ दू सय रुपैया माँगि लिअ,
काइल्ह-परसु काज कएला बाद पाइ होएत तँ
दए देबैन |"
रग्घू अपन कनियाँकेँ कन्हापर उठा लोकनायकसँ गुरुनानक
अस्पतालकेँ लेल बिदा भए गेला आ चलैत-चलैत बजला, "अहाँ जुनि चिंता करु, रिक्सासँ नीक सबारी हमर पिठक होएत आ रहल ई मुसीबत तँ ई तँ चारि दिन बाद खत्म भए
जाएत मुदा केकरो उपकार सधबैमे पूरा जीवनों
कम परत |"
*****
जगदानन्द झा 'मनु'